Mɔɔ Yɛ Ayia Ne Mɔ Ɛhɔlɛ Ka Ye Wɔ Yɛ Nwo La | Ɛzinzalɛ Arane Debiezukoalɛ\nƐzinzalɛ Arane—Debiezukoalɛ Ɛdeɛ | January 2019\nKENGA YE WƆ Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Mumule Aneɛ Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\nMɔɔ Yɛ Ayia Ne Mɔ Ɛhɔlɛ Ka Ye Wɔ Yɛ Nwo La\n“[Bɛbɔ] Awulae ewule ne nolo kɔkpula kɛ ɔkɛra.”—1 KƆL. 11:26.\nEDWƐNE 18 Yɛ Nye Sɔ Ɛkpɔnedeɛ Ne\nMƆƆ YƐBAZUKOA *\n1-2. (a) Menli mgbe dɔɔnwo yia nu wɔ Awulae Nɔsolɛ Aleɛ ne abo a, duzu a Gyihova nwu ye a? (Nea ɔ nyunlu nvoninli ne.) (b) Duzu a yɛbazuzu nwo wɔ edwɛkɛ ɛhye anu a?\nPƐ YE nvoninli kɛ Gyihova anye gyi menli mgbe dɔɔnwo anwo kɛ bɛyia nu wɔ Awulae Nɔsolɛ Aleɛ ne abo. Tɛ menli ekpunli dɔɔnwo ne ala a ɔnwu bɛ a, eza ɔnwu sonla ko biala mɔɔ wɔ ɛkɛ ne la. Kɛ neazo la, ɔnwu menli mɔɔ ɛvolɛ biala bɛba la. Bɛ nuhua bie mɔ ba ɔnva nwo kɛ bɛyia ɛkpɔlɛ mɔɔ anu yɛ se la. Bie mɔ ɛmba dapɛne ayia ne mɔ dahuu, noko bɛbu Ngakyelɛlilɛ ne kɛ ɔhyia kɛ bɛba bie wɔ adenle biala azo. Eza Gyihova nwu menli mɔɔ ɔluakɛ bɛkulo kɛ bɛnwu mɔɔ kɔ zo wɔ ayia ɛhye abo la ati, bɛra Ngakyelɛlilɛ ne abo la.\n2 Nɔhalɛ nu, saa Gyihova nwu kɛ menli dɔɔnwo ɛlɛkɔ Ngakyelɛlilɛ ne a, ɔ nye die. (Luku 22:19) Noko tɛ menli dodo mɔɔ ba la a anwo hyia Gyihova kpalɛ a. Adwenle mɔɔ bɛlɛ mɔɔ ɔti bɛra la a anwo hyia Gyihova a. Wɔ edwɛkɛ ɛhye anu, yɛbazuzu kpuya bie mɔɔ anwo hyia kpalɛ la anwo: Duzu ati a yɛkɔ Ngakyelɛlilɛ ne ɛvolɛ biala na eza yɛkɔ dapɛne ayia ngakyile mɔɔ Gyihova ɛyɛ nwolɛ ngyehyɛleɛ ɛmaa menli mɔɔ kulo ye la ɛ?\nMenli mgbe dɔɔnwo mɔɔ wɔ ewiade amuala la ɛlɛba Awulae Nɔsolɛ Aleɛ ne abo (Nea ɛdendɛkpunli 1-2)\nMƐLƐBƐNWOAZE KA YƐ MAA YƐKƆ\n3-4. (a) Duzu ati a yɛkɔ ayia ngakyile a? (b) Duzu a yɛ ayia ne mɔ ɛhɔlɛ ka ye wɔ yɛ nwo a? (d) Kɛ mɔɔ 1 Kɔlentema 11:23-26 ka la, duzu ati a ɔnle kɛ yɛmaa Ngakyelɛlilɛ ne kpa yɛ ti zo ɛ?\n3 Yɛkɔ asafo ayia ngakyile ɔluakɛ bɛboka yɛ ɛzonlenlɛ nwo. Eza yɛkɔ ɔluakɛ, Gyihova kilehile yɛ wɔ ayia ɛhye mɔ abo. Menli mɔɔ memaa bɛ nwo zo la ɛnlie ɛndo nu kɛ ɔwɔ kɛ awie kilehile bɛ. (3 Dwɔn 9) Noko yɛmɛ, yɛ nye die kɛ Gyihova nee ye ahyehyɛdeɛ ne mɔɔ ɔlɛfa ye yeali gyima la bahilehile yɛ.—Aye. 30:20; Dwɔn 6:45.\n4 Saa yɛkɔ ayia ne mɔ a, ɔkile kɛ yɛbɛlɛ yɛ nwo aze, na yɛkulo kɛ bɛkilehile yɛ. Saa Gyisɛse ewule Ngakyelɛlilɛ ne dwu zo a, yɛkɔ, tɛ kɛ asɛɛ ɔle yɛ gyima la ati ɔ, emomu, kɛmɔ yɛbɛlɛ yɛ nwo aze na yɛkulo kɛ yɛdi Gyisɛse mɛla mɔɔ se: “Bɛhɔ zo bɛyɛ ɛhye bɛva bɛhakye me” azo la ati ɔ. (Kenga 1 Kɔlentema 11:23-26.) Ayia zɔhane maa yɛkakye yɛ kenle bie anyelazo ne kpalɛ na ɔmaa yɛnwu kɛzi Gyihova kulo yɛ la. Noko, Gyihova ze kɛ ɔwɔ kɛ yɛnyia anwosesebɛmaanlɛ fane dɔɔnwo wɔ ɛvolɛ ne anu, tɛ ko ala. Yemɔti, ɔyɛ dapɛne ayia nwo ngyehyɛleɛ na ɔmaa yɛ anwosesebɛ kɛ yɛhɔ. Mɛlɛbɛnwoaze ka yɛ maa yɛyɛ tieyɛ. Yɛfa dɔnehwele dɔɔnwo yɛsiezie yɛ nwo na yɛkɔ ayia zɔhane mɔ.\n5. Duzu ati a bɛlɛvoma die Gyihova ɛsalɛdolɛ ne azo ɛ?\n5 Ɛvolɛ biala, bɛlɛvoma dɔɔnwo die Gyihova ɛsalɛdolɛ ne to nu na bɛmaa ɔkilehile bɛ. (Aye. 50:4) Bɛkɔ Ngakyelɛlilɛ ne a bɛ nye die na bɛtoa zo bɛkɔ dapɛne ayia ne mɔ. (Zɛk. 8:20-23) Yɛ muala yɛ nye die kɛ Gyihova mɔɔ le ‘yɛ boavolɛ nee ngoanedievolɛ’ la bahilehile yɛ na yeahile yɛ adenle. (Edw. 40:17) Nɔhalɛ nu, duzu a yɛ anyelielɛ anzɛɛ nwolɛ hyia kpalɛ tɛla kɛ yɛbalie Gyihova nee Gyisɛse, Ralɛ ne mɔɔ ɔkulo ye kpole la ɛsalɛdolɛ zo kɛ bɛhilehile yɛ a?—Mat. 17:5; 18:20; 28:20.\n6. Kɛzi mɛlɛbɛnwoaze boale nrenyia bie maanle ɔhɔle Ngakyelɛlilɛ ne ɛ?\n6 Ɛvolɛ biala, yɛbɔ mɔdenle yɛto ɛsalɛ yɛfɛlɛ menli yɛmaa bɛba Gyisɛse ewule Ngakyelɛlilɛ ne abo. Bɛlɛvoma dɔɔnwo ɛlie yɛ ɛsalɛdolɛ ne azo na bɛnyia zolɛ nvasoɛ. Suzu neazo ɛhye anwo nea. Ɛvolɛ dɔɔnwo mɔɔ ɛpɛ nu la, bɛdole ɛsalɛ bɛvɛlɛle nrenyia bie kɛ ɔrɛla Ngakyelɛlilɛ ne abo, noko ɔzele adiema nrenyia ne kɛ ɔnrɛhola ba. Mɔɔ Ngakyelɛlilɛ ne dwule zo la, adiema nrenyia ne nwunle nrenyia ne wɔ Belemgbunlililɛ Asalo ɛkɛ na ɔzinle ɔ nwo. Nrenyia ne anye liele kɛzi bɛliele ye la anwo, ɔti ɔbɔle ɔ bo kɛ ɔkɔ dapɛne ayia ne mɔ. Nɔhalɛ nu, wɔ ɛvolɛ mɔɔ doa ye la amuala anu, ayia nsa pɛ yɛɛ yeangola kɔ a. Duzu a boale ye maanle ɔyɛle ɛhye a? Ɛnee ɔbɛlɛ ɔ nwo aze, ɔti ɔhakyile ye adwenle. Nzinlii, adiema ne mɔɔ dole ɛsalɛ vɛlɛle ye la hanle kɛ: “Ɔle sonla mɔɔ bɛlɛ ɔ nwo aze kpalɛ.” Gyihova hwenle nrenyia ɛhye rale ye ɛzonlenlɛ nu, na kɛkala bɛzɔne ye.—2 Sa. 22:28; Dwɔn 6:44.\n7. Kɛzi mɔɔ yɛsukoa ye wɔ ayia ne mɔ abo yɛɛ mɔɔ yɛkenga la boa yɛ maa yɛbɛlɛ yɛ nwo aze ɛ?\n7 Mɔɔ yɛsukoa wɔ ayia ne mɔ abo na yɛkenga ye wɔ Baebolo ne anu la boa maa yɛbɛlɛ yɛ nwo aze. Ɔka dapɛne ekyi na Ngakyelɛlilɛ ne adwu zo a, yɛ ayia ne mɔ ka Gyisɛse neazo ne yɛɛ kɛzi mɛlɛbɛnwoaze ti ɔvale ye ngoane ɔyɛle ɛkpɔnedeɛ la anwo edwɛkɛ dɔɔnwo. Eza bɛmaa yɛ anwosesebɛ kɛ, ɔka kenle ekyi na Ngakyelɛlilɛ ne dwu zo a, yɛgenga Baebolo nu edwɛkɛ mɔɔ fale Gyisɛse ewule nee ye ewudwazo ne la anwo. Ninyɛne mɔɔ yɛsukoa ye wɔ ayia ɛhye mɔ abo yɛɛ Baebolo nu edwɛkɛ zɔhane mɔ boa maa anyezɔlɛ mɔɔ yɛlɛ yɛmaa Gyisɛse afɔlebɔlɛ ne la yɛ kpole. Ɔka yɛ ɔmaa yɛsukoa ye mɛlɛbɛnwoaze subane ne na yɛyɛ Gyihova ɛhulolɛdeɛ, saa bɔbɔ ɔyɛ se ɔmaa yɛ a.—Luku 22:41, 42.\nAKƐNRASESEBƐ BOA YƐ MAA YƐKƆ\n8. Kɛzi Gyisɛse lale akɛnrasesebɛ ali ɛ?\n8 Eza yɛda akɛnrasesebɛ ali yɛfa yɛsukoa Gyisɛse. Dwenle kɛzi ɔlale akɛnrasesebɛ ali wɔ mekɛ mɔɔ ɔka ekyi ɔwu la anwo. Ɛnee ɔze kɛ ɔnrɛhyɛ ye agbɔvolɛma babɔ ye anyiemgba, bɛabo ye na bɛahu ye. (Mat. 20:17-19) Noko ɔvale akɛnrasesebɛ ɔgyinlanle ɔ nloa. Mekɛ ne dwule la, ɔzele ye ɛzoanvolɛ nɔhavoma mɔɔ nee ye wɔ Gɛtesɛmani tola ne anu la kɛ: “Bɛdwazo, bɛmaa yɛhɔ. Nea! Mɔɔ ɔbaye me yeamaa la ɛbikye.” (Mat. 26:36, 46) Mɔɔ menli ne vale mbaka nee konle ninyɛne rale ɔ nwo zo la, ɔrale ɔ nyunlu ɔralale ɔ nwo ali na ɔzele sogyama ne kɛ bɛgyakyi ye ɛzoanvolɛma ne. (Dwɔn 18:3-8) Akɛnrasesebɛ nwo neazo boni ɛne! Ɛnɛ, Kilisienema mɔɔ bɛkpokpa bɛ yɛɛ mboane gyɛne ne anu amra bɔ mɔdenle sukoa Gyisɛse akɛnrasesebɛ ne. Adenle boni azo?\nAkɛnrasesebɛ mɔɔ ɛfa ɛkɔ Kilisiene ayia la maa awie mɔ anwosesebɛ (Nea ɛdendɛkpunli 9) *\n9. (a) Duzu ati a yɛhyia akɛnrasesebɛ amaa yɛahɔ ayia ne mɔ dahuu a? (b) Kɛzi yɛ neazo ne baboa yɛ mediema mɔɔ bɛ diedi ti bɛgua efiade la ɛ?\n9 Saa yɛbahola yɛahɔ ayia ne mɔ dahuu a, ɔwɔ kɛ yɛda akɛnrasesebɛ ali wɔ tɛnlabelɛ bie mɔ anu. Yɛ mediema dɔɔnwo kɔ ayia ne mɔ ɔnva nwo alɔbɔlɛlilɛ, bɛsanudolɛ nee anwodolɛ. Bie mɔ yia dwazotia mɔɔ anu yɛ se la bɛfi bɛ mbusuafoɔ anzɛɛ arane mgbanyima ɛkɛ, noko bɛfa akɛnrasesebɛ bɛkɔ ayia ne mɔ. Nea kɛzi yɛ neazo ne ka yɛ mediema mɔɔ bɛ diedi ti bɛgua efiade la. (Hib. 13:3) Saa bɛte kɛ yɛlɛsonle Gyihova ɔnva nwo sɔnea mɔɔ yɛyia la a, bɛnyia anwosesebɛ bɛgyinla bɛ diedi nu na bɛfa akɛnrasesebɛ bɛdi nɔhalɛ. Ɛzoanvolɛ Pɔɔlo nyianle anwubielɛ ɛhye bie. Mɔɔ bɛdole ye efiade wɔ Wulomu la, ɔ nye liele mekɛ mɔɔ ɔdele kɛ ɔ mediema ne mɔ ɛlɛfa nɔhalɛlilɛ azonle Gyihova la. (Fel. 1:3-5, 12-14) Ɔka ekyi bɛye Pɔɔlo anzɛɛ bɛyele ye la anzi mekɛ ekyi, ɔhɛlɛle kɛlata ɔhɔmaanle Hibuluma ne. Wɔ kɛlata zɔhane anu, ɔdule Kilisienema nɔhavoma zɔhane folɛ kɛ bɛmaa bɛ “mediema ɛlɔlɛ ɛhɔ zo” yɛɛ bɛmmagyakyi kɛ bɛkɛhɔ bɛ nyianu ne mɔ.—Hib. 10:24, 25; 13:1.\n10-11. (a) Nwane mɔ a ɔwɔ yɛto ɛsalɛ yɛfɛlɛ bɛ yɛmaa bɛba Ngakyelɛlilɛ ne a? (b) Kɛzi Ɛfɛsɛsema 1:7 maa yɛnwu kɛ ɔwɔ kɛ yɛyɛ zɔ ɛ?\n10 Yɛda akɛnrasesebɛ ali ɔlua yɛ mbusuafoɔ, yɛ gɔnwo mɔ gyimayɛvoma nee yɛ kpalɛzoamra mɔɔ yɛto ɛsalɛ yɛfɛlɛ bɛ yɛmaa bɛba Ngakyelɛlilɛ ne la azo. Duzu ati a yɛyɛ ɛhye ɛ? Yɛ nye sɔ mɔɔ Gyihova nee Gyisɛse ɛyɛ ɛmaa yɛ la kpalɛ, ɔti a yɛto ɛsalɛ yɛfɛlɛ awie mɔ yɛmaa bɛba Ngakyelɛlilɛ ne abo la. Yɛkulo kɛ bɛdabɛ noko bɛnwu kɛzi bɛbahola bɛanyia Gyihova “ɛlolɛ kpole” ne azo nvasoɛ ɔlua ɛkpɔnedeɛ ne azo la.—Kenga Ɛfɛsɛsema 1:7; Yek. 22:17.\n11 Saa yɛfa akɛnrasesebɛ yɛ nee yɛ mediema yia nu a, eza ɔmaa yɛda subane kɛnlɛma mɔɔ Nyamenle nee ɔ Ra ne da ye ali kpalɛ la bie ali.\nƐLƆLƐ KA YƐ MAA YƐKƆ\n12. (a) Kɛzi yɛ ayia ne mɔ maa yɛnyia Gyihova nee Gyisɛse anwo ɛlɔlɛ kpole ɛ? (b) Duzu a 2 Kɔlentema 5:14, 15 maa yɛ anwosesebɛ kɛ yɛyɛ yɛva yɛzukoa Gyisɛse a?\n12 Gyihova nee Gyisɛse anwo ɛlɔlɛ ka yɛ maa yɛkɔ ayia ne mɔ. Na mɔɔ yɛsukoa ye wɔ ayia ne mɔ abo la maa ɛlɔlɛ mɔɔ yɛlɛ yɛmaa Gyihova nee ɔ Ra ne la anu mia. Bɛta bɛkakye yɛ mɔɔ bɛyɛ bɛmaa yɛ la wɔ ayia ne mɔ abo. (Wlo. 5:8) Ngakyelɛlilɛ ne titili kakye yɛ kɛzi Gyihova nee ɔ Ra ne ɛla ɛlɔlɛ mɔɔ anu yɛ se ali ɛhile menli bɔbɔ mɔɔ bɛ nye ɛnzɔ ɛkpɔnedeɛ ne la. Anyezɔlɛ ka yɛ maa yɛsukoa Gyisɛse alehyenlɛ biala. (Kenga 2 Kɔlentema 5:14, 15.) Bieko, yɛ ahonle ka yɛ maa yɛye Gyihova mɔɔ vale ɛkpɔnedeɛ ne maanle la ayɛlɛ. Adenle ko mɔɔ yɛdua zo yɛye ye ayɛlɛ la a le kɛ yɛbavi yɛ ahonle nu yɛamaa mualɛ wɔ yɛ ayia ne mɔ abo.\n13. Kɛ ɔkɛyɛ na yɛahile kɛ yɛkulo Gyihova nee ɔ Ra ne kpalɛ ɛ? Kilehile nu.\n13 Ɛlɔlɛ mɔɔ yɛlɛ yɛmaa Gyihova nee ɔ Ra ne la ka yɛ maa yɛfa ninyɛne yɛbɔ afɔle yɛmaa bɛ. Fane dɔɔnwo ne ala, ɔwɔ kɛ yɛbɔ afɔle ngakyile na yɛahola yɛahɔ yɛ ayia ne mɔ. Asafo dɔɔnwo yɛ bɛ ayia wɔ dapɛne ne anu mɔɔ yɛkpɔne gyima mɔɔ bie a ɛnee yɛvɛ kpalɛ la. Eza bɛyɛ ayia ne bie wɔ dapɛne awieleɛ wɔ mekɛ mɔɔ menli ɛlɛdie bɛ menle la. Saa yɛvɛ bɔbɔ na yɛkɔ ayia ne mɔ a, Gyihova nwu ye ɔ? Ɛhɛe! Nɔhalɛ nu, saa yɛvɛ bɔbɔ na yɛkɔ a, ɔmaa Gyihova anye sɔ ɛlɔlɛ mɔɔ yɛlɛ yɛmaa ye la kpalɛ.—Maake 12:41-44.\n14. Tunwomaa ɛlɔlɛ nwo neazo boni a Gyisɛse yɛle a?\n14 Gyisɛse yɛle kɛzi bɛda tunwomaa ɛlɔlɛ ali la anwo neazo. Ɔyɛle ɛhye ɔlua ye ɛdoavolɛma mɔɔ ɔwule ɔmaanle bɛ na ɔvale bɛ boɛlilɛ ɔlimoale ye ɛdeɛ nyunlu la azo. Kɛ neazo la, ɔyiale ye ɛdoavolɛma wɔ mekɛ mɔɔ ɛnee yevɛ wɔ nwonane nu anzɛɛ ɔlɛdi nyane la. (Luku 22:39-46) Eza ɔvale ye adwenle ɔziele mɔɔ ɔbahola yeayɛ yeamaa menli, tɛ mɔɔ ɔbanyia yeavi bɛ ɛkɛ la azo. (Mat. 20:28) Saa yɛnyia Gyihova nee yɛ mediema nwo ɛlɔlɛ kpole a, yɛbabɔ mɔdenle biala yɛahɔ Awulae Nɔsolɛ Aleɛ ne nee asafo ayia biala.\n15. Nwane mɔ titili a yɛ nye die kɛ yɛbaboa bɛ a?\n15 Yɛboka nɔhalɛ Kilisienema mediemayɛlɛ ne anwo, na yɛ nye die kɛ yɛbado ɛsalɛ yɛavɛlɛ fofolɛma yeamaa bɛara yɛ ayia ne bie. Noko, yɛ nye die kɛ yɛbaboa bɛdabɛ mɔɔ bɛ nee yɛ “lɛ diedi ko” na bɛgyakyi daselɛlilɛ nee debiezukoalɛ ɛhɔlɛ la. (Gal. 6:10) Yɛkulo bɛ, ɔti yɛmaa bɛ anwosesebɛ kɛ bɛrɛla yɛ ayia ne mɔ bie, titili Ngakyelɛlilɛ ne. Yɛ nye die kpalɛ, kɛ mɔɔ Gyihova nee Gyisɛse anye die wɔ mekɛ mɔɔ awie mɔɔ yegyakyi debiezukoalɛ nee daselɛlilɛ ɛhɔlɛ bazia ara Gyihova, yɛ ɛlɔlɛ Selɛ nee Mboaneneavolɛ ne ɛkɛ la.—Mat. 18:14.\nƐbado Ɛsalɛ Wɔavɛlɛ Bɛ Ɔ?\nBɛbamaa bagua nu ɛdendɛlɛ titili mɔɔ ati se “Kpondɛ Nɔhalɛ Ngoane Ne!” la wɔ April 8, 2019. Menli mɔɔ bara bie la banyia kpuya ɛhye mɔ mɔɔ anwo hyia la anwo mualɛ: Duzu a le nɔhalɛ ngoane ne? Kɛ ɔkɛyɛ na wɔahola wɔazɔ nɔhalɛ ngoane ne anu kpundii ɛ? Bie a bagua nu ɛdendɛlɛ titili ne baha menli yeamaa bɛara Ngakyelɛlilɛ ne abo. Yɛlɛ anwodozo kɛ menli mɔɔ bara la bie mɔ bayɛ “bɛdabɛ mɔɔ bɛ subane kile kɛ bɛfɛta dahuu ngoane la.”—Gyi. 13:48.\n16. (a) Kɛzi yɛbahola yɛamaa yɛ nwo ngoko anwosesebɛ ɛ, na duzu a yɛ ayia ne mɔ bayɛ amaa yɛ a? (b) Duzu ati a ɛhye le mekɛ kpalɛ wɔ ɛvolɛ ne anu mɔɔ ɔwɔ kɛ yɛkakye Gyisɛse edwɛkɛ mɔɔ wɔ Dwɔn 3:16 la ɛ?\n16 Wɔ dapɛne mɔɔ wɔ yɛ nyunlu la anu, bɔ mɔdenle to ɛsalɛ fɛlɛ menli dodo biala mɔɔ ɛbahola la maa bɛrɛla Ngakyelɛlilɛ ne bie wɔ Yalɛ nɔsolɛ nu April 19, 2019. (Nea ɛlɛka “ Ɛbado Ɛsalɛ Wɔavɛlɛ Bɛ Ɔ?”) Ɔvi ɛnɛ mɔɔ kɔ la, bɛmaa yɛyɛ mɔɔ yɛbahola la biala yɛmaa yɛ nwo anwosesebɛ ɔlua ayia mɔɔ Gyihova ɛyɛ mɔɔ yɛbahɔ la azo. Mekɛ mɔɔ ewiade ɛhye awieleɛ ne ɛlɛbikye la, yɛ ayia ne mɔ bamaa yɛahɔ zo yɛanyia mɛlɛbɛnwoaze, akɛnrasesebɛ nee ɛlɔlɛ. (1 Tɛs. 5:8-11) Bɛmaa yɛvi yɛ ahonle muala anu yɛhile kɛ yɛ nye sɔ ɛlɔlɛ mɔɔ Gyihova nee ɔ Ra ne ɛla ye ali ɛhile yɛ la.—Kenga Dwɔn 3:16.\nKƐZI ASAFO AYIA NE MƆ ƐHƆLƐ KILE KƐ YƐLƐ . . .\nEDWƐNE 126 Bɛzinza, Bɛgyinla Kpundii, Bɛmaa Bɛ Nwo Ɛyɛ Se\n^ ɛden. 5 Kelaese ewule Ngakyelɛlilɛ ne bazi wɔ Yalɛ nɔsolɛ, April 19, 2019 na ɔbayɛ ayia mɔɔ anwo hyia tɛla biala wɔ ɛvolɛ ne anu. Duzu a ka yɛ maa yɛkɔ ayia ɛhye abo a? Ɔluakɛ yɛkulo kɛ yɛyɛ mɔɔ Gyihova kulo la ati. Wɔ edwɛkɛ ɛhye anu, yɛbazuzu mɔɔ Ngakyelɛlilɛ ne nee dapɛne ayia ne mɔ ɛhɔlɛ ka ye wɔ yɛ nwo la anwo.\n^ ɛden. 52 NVONINLI NWO EDWƐKƐ: Bɛdo adiema bie efiade ɔlua ye diedi ti, noko kɛlata mɔɔ ye abusua ne ɛhɛlɛ ye la ɛmaa ye anwosesebɛ. Yenwu kɛ bɛ rɛle ɛtɛfile ye, ɔti, ɔ nye ɛlie ɔluakɛ yede kɛ ye abusua ne ɛlɛdi nɔhalɛ amaa Gyihova ɔnva nwo kɛ basabasayɛlɛ ɛlɛkɔ zo wɔ bɛ ɛkɛ la.\n“Bɛmmamaa Bɛ Ahonle Tu, Medame A Mele Bɛ Nyamenle A”\nYe Gyihova Ayɛlɛ Wɔ Asafo Ne Anu\nKɛ Ɔkɛyɛ Na Wɔabɔ Wɔ Ahonle Nwo Bane Ɛ?\nAyia Mɔɔ Maa Yɛnwu Anwuma Belemgbunli Bie La\nAwie Fofolɛ Mɔɔ Bɛkpa Ye Bɛboka Neazo Eku Ne Anwo\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ January 2019\nƐZINZALƐ ARANE—DEBIEZUKOALƐ ƐDEƐ January 2019


Maa Ɛ Nye Ɛlie Wɔ Ɛvɛlɛ Nwo | Nyamenle Ɛhulolɛ\nMaa Ɛ Nye Ɛlie Wɔ Ɛvɛlɛ Nwo\n‘Awie biala ɛlie ɔ nye wɔ ye ɛvɛlɛ nwo.’—NOLOBƆVO NE 3:13.\n1-3. (a) Kɛzi menli dɔɔnwo te nganeɛ wɔ bɛ gyima nwo ɛ? (b) Gyima nwo adwenle boni a Baebolo ne maa nwolɛ anwosesebɛ a, na kpuyia boni mɔ a yɛbazuzu nwolɛ wɔ tile ɛhye anu a?\nMENLI dɔɔnwo mɔɔ wɔ ewiade ye ɛnɛ la anye ɛnlie gyima mɔɔ bɛyɛ la anwo. Kɛmɔ bɛfa mekɛ dɔɔnwo bɛyɛ gyima mɔɔ bɛ nye ɛnlie nwo la ati, bɛfa adendɛbɛnzoabo a bɛkɔ gyima alehyenlɛ ko biala a. Kɛ ɔkɛyɛ na menli mɔɔ lɛ gyima nwo adwenle zɛhae la anye alie bɛ gyima nwo na bɛ kunlu adwo ɛ?\n2 Baebolo ne maa yɛ anwosesebɛ kɛ yɛnyia gyima ɛsesebɛ nwo adwenle kpalɛ. Ɔse gyima nee ma mɔɔ vi nu ba la le nyilalɛ. Sɔlɔmɔn hɛlɛle kɛ: “Ɔle Nyamenle ahyɛlɛdeɛ mɔɔ yeva yemaa sonla kɛ awie biala kɛli kɛnlo na ɔkɛlie ɔ nye wɔ ye ɛvɛlɛ nwo.” (Nolobɔvo ne 3:13) Gyihova mɔɔ ɔkulo yɛ, na ɔ nye die yɛ boɛyɛlɛ nwo la kpondɛ kɛ yɛ kunlu dwo yɛ gyima nwo na yɛ nye die ma mɔɔ vi nu ba la anwo. Amaa yɛahɔ zo yɛadɛnla ye ɛhulolɛ ne anu la, ɔwɔ kɛ yɛbɔ yɛ ɛbɛla yɛmaa ɔ nee adwenle mɔɔ ɔlɛ wɔ gyima nwo nee ye ngyinlazo mɔɔ fane gyimayɛlɛ nwo la yɛ ko.—Bɛgenga Nolobɔvo ne 2:24; 5:18.\n3 Wɔ tile ɛhye anu, yɛbazuzu kpuyia nna bie anwo: Kɛ ɔkɛyɛ na yɛ nye alie yɛ ɛvɛlɛ nwo ɛ? Gyima boni mɔ a ɔnle kɛ nɔhalɛ Keleseɛnema yɛ a? Kɛ ɔkɛyɛ na yɛ gyima angeda sunsum nu ninyɛne zo ɛ? Na gyima boni a hyia kpole kpalɛ mɔɔ ɔwɔ kɛ yɛyɛ a? Mɔɔ lumua la, bɛmaa yɛzuzu neazo mɔɔ gyimayɛvoma nwiɔ mɔɔ tɛla biala wɔ aleɛabo—Gyihova Nyamenle nee Gyisɛse Kelaese yɛle la anwo.\nGYIMAYƐVOLƐ BEDEVINLI NE NEE GYIMAYƐVOLƐ NE MƆƆ ƐBE\n4, 5. Kɛzi Baebolo ne maa yɛnwu kɛ Gyihova le gyimayɛvolɛ kpalɛ ɛ?\n4 Gyihova a le Gyimayɛvolɛ Bedevinli ne a. Mɔlebɛbo 1:1 ka kɛ: “Mɔlebɛbo ne Nyamenle bɔle anwuma nee aze.” Mekɛ mɔɔ Nyamenle bɔle ninyɛne mɔɔ wɔ azɛlɛ ye azo wiele la, ɔhanle kɛ debie biala mɔɔ yeyɛ la le “kpalɛ kpole.” (Mɔlebɛbo 1:31) Mɔɔ ɔhanle la kile kɛ ɛnee ɔ kunlu dwo gyima mɔɔ yeyɛ wɔ azɛlɛ ye azo amuala la anwo. Ɔda ali kɛ, Gyihova, ‘anyelielɛ Nyamenle ne’ anye liele gyima kpalɛ mɔɔ ɔyɛle la anwo.—1 Temɔte 1:11.\n5 Yɛ Nyamenle ne mɔɔ kulo gyima la ɛngyakyi gyimayɛlɛ ɛlɛ. Bɛbɔle azɛlɛ ye azo ninyɛne kɔsɔɔti bɛwiele la anzi mekɛ tendenle, Gyisɛse hanle kɛ: “Egya yɛ gyima kenle biala.” (Dwɔn 5:17) Duzu a Selɛ ne ɛlɛyɛ a? Ɔvi anwuma, ɛleka mɔɔ ɔde la yehɔ zo yehile alesama adenle na yenlea bɛ nwo zo. Yebɔ “abɔdeɛ fofolɛ,” Keleseɛnema mɔɔ bɛva sunsum bɛwo bɛ mɔɔ nee Gyisɛse bali tumi wɔ anwuma la. (2 Kɔlentema 5:17) Ɔlɛyɛ gyima yeamaa ye bodane mɔɔ ɔlɛ ɔmaa alesama la ara nu—amaa menli mɔɔ bɛkulo ye la anyia dahuu ngoane wɔ ewiade fofolɛ bie anu. (Wulomuma 6:23) Gyihova nea mɔɔ vi ye gyima ne anu ɛra la a ɔ nye die nwo. Menli mgbe dɔɔnwo ɛlie Belemgbunlililɛ nrɛlaleɛ ne ɛdo nu, Nyamenle ɛmaa bɛbikye ye, na bɛlɛkɔ zo bɛayɛ nzenzaleɛ wɔ bɛ ɛbɛlabɔlɛ nu amaa bɛadɛnla ye ɛhulolɛ ne anu.—Dwɔn 6:44.\n6, 7. Duzu a kile kɛ Gyisɛse vale mekɛ tendenle yɛle gyima ɛsesebɛ a?\n6 Ɔvi mekɛ tendenle yɛɛ Gyisɛse ɛlie duma kɛ awie mɔɔ yɛ gyima ɛsesebɛ a. Kolaa na yeara azɛlɛ ye azo kɛ dasanli la, ɔzonlenle kɛ ‘dwinvolɛ mɔɔ ɔdi ɔ ti anwo’ anzɛɛ Nyamenle gyimayɛvolɛ mɔɔ ɛbe wɔ ninyɛne kɔsɔɔti, ‘mɔɔ wɔ anwuma nee mɔɔ wɔ aze,’ la ɛbɔlɛ nu. (Mrɛlɛbulɛ 8:22-31; Kɔlɔsaema 1:15-17) Mekɛ mɔɔ Gyisɛse wɔ azɛlɛ ye azo la, ɔhɔle zo ɔyɛle gyima ɛsesebɛ. Wɔ ye ngakula nu yɛɛ ɔzukoale adwinlililɛ a, na bɛvɛlɛle ye “kapenta.” * (Maake 6:3) Gyima ɛhye yɛ se kpalɛ yɛɛ ɔhyia mɔdenlebɔlɛ, ɔluakɛ zɔhane mekɛ ne ɛnee milahyinli mɔɔ bɛfa bɛbu mbaka, ɛleka mɔɔ bɛtɔne ndaboa, yɛɛ lateleke mɔɔ bɛfa bɛyɛ gyima la ɛnle ɛkɛ. Yɛ Gyisɛse mɔɔ ɛlɛkpakye ye ndaboa—bie a ɔdaye mumua ne ɔlɛbu mbaka, na yeazoa yeara ɛleka mɔɔ ɔyɛ ye gyima ne la anwo nvoninli wɔ wɔ adwenle nu. Asoo ɛnwu kɛ ɔlɛsisi azua—ɔlɛfa ndaboa yeagua zolɛ na ɔlɛbɔ zolɛ, ɔlɛyɛ nlenkɛ na ɔlɛbobɔ mbia ɔ? Ɔda ali kɛ, Gyisɛse nyianle ahunlundwolɛ mɔɔ bɛbɔ mɔdenle bɛyɛ gyima ɛsesebɛ a bɛnyia la bie.\n7 Gyisɛse bɔle mɔdenle yɛlɛ ye ɛzonlenlɛ gyima ne. Ɔvale ɛvolɛ nsa nee foa ɔyɛle gyima ɛhye mɔɔ hyia tɛla biala la anyebolo zo. Kɛmɔ ɛnee ɔkulo kɛ menli dɔɔnwo te edwɛkɛ ne la ati, ɔvale ye mekɛ kɔsɔɔti ɔyɛle gyima, ɔbɔle ye nwonlomɔ ɔyɛle toonwo nɔɔzo. (Luku 21:37, 38; Dwɔn 3:2) Ɔhɔkpɔsale ‘azua nee namunamu zo na ɔbɔle Nyamenle Belemgbunlililɛ ne anwo edwɛkpa ne nolo.’ (Luku 8:1) Gyisɛse pɛle adenle tendenle mɔɔ zolɛ le munlutu la na ɔhanle edwɛkpa ne ɔhilele menli.\n8, 9. Adenle boni azo a Gyisɛse anye liele ye ɛvɛlɛ nwo a?\n8 Asoo Gyisɛse anye liele gyima ɛsesebɛ mɔɔ ɔyɛle wɔ ɛzonlenlɛ gyima ne anu la anwo? Ɛhɛe! Ɔguale Belemgbunlililɛ nɔhalɛ ne ma, na ɔgyakyile egyinli mɔɔ nuhua ma ɛbolo na ɔwɔ kɛ bɛte la ɔ nzi. Nyamenle gyima ne mɔɔ ɔyɛle la manle Gyisɛse anwosesebɛ, yemɔti ɛnee ɔngulo kɛ ɔdi aleɛ bɔbɔ amaa yeawie gyima ne yɛ. (Dwɔn 4:31-38) Nea ahunlundwolɛ mɔɔ ɔbayɛ kɛ Gyisɛse nyianle wɔ mekɛ mɔɔ ɔwiele ye azɛlɛ ye azo ɛzonlenlɛ gyima ne na ɔhanle nwolɛ nɔhalɛ edwɛkɛ ɔhilele ɔ Ze la: “ Mehile wɔ anyunlunyia ne wɔ azɛlɛ ye azo; mewie gyima mɔɔ ɛvale ɛmanle me la di.”—Dwɔn 17:4.\n9 Ɔle nɔhalɛ kɛ Gyihova nee Gyisɛse anye die bɛ ɛvɛlɛ nwo, na ɛhye le neazo kpalɛ maa yɛ. Gyihova anwo ɛlɔlɛ ka yɛ maa ‘yɛbɔ mɔdenle kɛ yɛkɛyɛ kɛ ɔdaye ala la.’ (Ɛfɛsɛsema 5:1) Gyisɛse anwo ɛlɔlɛ ka yɛ maa ‘yɛfa ɔ gyakɛ.’ (1 Pita 2:21) Akee bɛmaa yɛnlea kɛzi yɛdayɛ noko yɛ nye bahola alie yɛ ɛvɛlɛ nwo la.\nKƐ ƆKƐYƐ NA YƐ NYE ALIE YƐ ƐVƐLƐ NWO LA\nSaa ɛfa Baebolo ngyinlazo ɛdi gyima a, ɛ nye bahola alie wɔ ɛvɛlɛ nwo\n10, 11. Duzu a baboa yeamaa yɛanyia yɛ gyima nwo adwenle kpalɛ a?\n10 Gyima hyia wɔ nɔhalɛ Keleseɛnema ɛbɛlabɔlɛ nu. Yɛkulo kɛ yɛ nye die na yɛ kunlu dwo yɛ gyima nwo, noko saa yɛ nye ɛnlie gyima mɔɔ yɛyɛ la anwo a ɛhye bahola ayɛ se. Kɛ ɔkɛyɛ na yɛ nye alie yɛ gyima nwo wɔ tɛnlabelɛ zɛhae mɔ anu ɛ?\n11 Ɔwɔ kɛ yɛnyia adwenle kpalɛ. Yɛnrɛhola yɛnrɛhakyi tɛnlabelɛ ne, noko yɛbahola yɛahakyi yɛ subane. Saa yɛdwenledwenle adwenle mɔɔ Nyamenle lɛ wɔ gyima nwo la anwo a, ɔbaboa yeamaa yɛanyia gyima nwo adwenle kpalɛ. Kɛ neazo la, saa ɛle abusua tile a, ɔwɔ kɛ ɛnwu kɛ gyima mɔɔ ɛyɛ, ɔnva nwo kɛ bie a menli ɛmbu ye la, boa maa ɛkola ɛfa wɔ abusua ne nwonane nu ngyianlɛ ɛmaa bɛ. Ɛhye ati, wɔ kulovolɛma mɔɔ ɛnea bɛ la ɛnle debie ekyi wɔ Nyamenle anye zo. Ye Edwɛkɛ ne ka kɛ, saa awie ɛnnea ye sua nu amra a, ‘ɛnee ɔle sonla ɛtane ɔtɛla mɔɔ ɛnlɛ diedi la.’ (1 Temɔte 5:8) Saa ɛnwu kɛ wɔ gyima ne boa maa ɛdi bodane bie anwo gyima, ɛdi ɛzonle mɔɔ ɛlɛ wɔ Nyamenle anyunlu la anwo gyima a, ɔbamaa ɛ kunlu adwo ɛ nwo na wɔanyia anyelielɛ mɔɔ ɛ gɔnwo mɔ gyimayɛvoma ɛnlɛ bie la.\n12. Ndenle boni azo a gyima ɛsesebɛ mɔɔ yɛyɛ nee nɔhalɛlilɛ maa yɛnyia nyilalɛ a?\n12 Ɔwɔ kɛ yɛbɔ mɔdenle na yɛdi nɔhalɛ. Saa yɛbɔ mɔdenle yɛyɛ gyima na yɛyɛ ye kpalɛ a yɛbanyia nyilalɛ. Gyimayɛvoma mɔɔ kulo gyima na bɛbɔ mɔdenle la sonle bolɛ kpole wɔ bɛ gyimamenle ne mɔ anye zo. (Mrɛlɛbulɛ 12:24; 22:29) Kɛmɔ yɛle nɔhalɛ Keleseɛnema la ati, ɔwɔ kɛ yɛdi nɔhalɛ wɔ yɛ gyima nu—ɔnle kɛ yɛwua yɛ gyimamenle ne ezukoa, ye ninyɛne, anzɛɛ ye mekɛ. (Ɛfɛsɛsema 4:28) Kɛmɔ yɛnwunle ye wɔ Tile 14 ne anu la, nvasoɛ wɔ nɔhalɛlilɛ zo. Saa awie le gyimayɛvolɛ mɔɔ di nɔhalɛ a bɛdie ye bɛdi. Saa yɛ gyimamenle nwu gyima ɛsesebɛ mɔɔ yɛyɛ anzɛɛ ɔnnwu ye bɔbɔ a, yɛ kunlu dwo yɛ nwo ɔluakɛ yɛze kɛ “yɛ adwenle nu le wienyi,” yɛɛ ɔsɔ Nyamenle ne mɔɔ yɛkulo ye la anye.—Hibuluma 13:18; Kɔlɔsaema 3:22-24.\n13. Duzu a bahola avi neazo kpalɛ mɔɔ yɛyɛ wɔ yɛ gyima nu la anu ara a?\n13 Ɔwɔ kɛ yɛnwu kɛ yɛ subane kola wula Nyamenle anyunlunyia. Saa yɛfa Keleseɛne ɛbɛlabɔlɛ kpalɛ nwo ngyinlazo yɛdi gyima wɔ ɛleka mɔɔ yɛyɛ gyima la a, menli nwu ye. Duzu a bavi nu ara a? Ɛhye bahola “amaa ngilehilelɛ ne mɔɔ fane Nyamenle yɛ Ngoanedievolɛ ne anwo la ayɛ nvasoɛ.” (Taetɛse 2:9, 10) Ɛhɛe, yɛ subane bahola amaa awie mɔ anwu adenle mɔɔ yɛdua zo yɛsonle la kɛ ɔle kɛnlɛma na bɛ nye alie nwo. Saa ɛ gɔnwo gyimayɛvolɛ bie anye die nɔhalɛ ne anwo ɔluakɛ ɛyɛ neazo kpalɛ wɔ gyima nu la ati a, nea kɛzi ɛ nye balie nwolɛ a! Mɔɔ anwo hyia kpalɛ la, suzu ɛhye anwo: Nvasoɛ boni a wɔ zo tɛla kɛ ɛkɛnwu kɛ wɔ subane kpalɛ wula Gyihova anyunlunyia na ɔmaa ɔ nye die a?—Bɛgenga Mrɛlɛbulɛ 27:11; 1 Pita 2:12.\nYƐFA NWUNU YƐKPONDƐ GYIMA\n14-16. Saa yɛlɛsi gyima nwo kpɔkɛ a, kpuyia mɔɔ hyia la boni mɔ a ɔwɔ kɛ yɛsuzu nwolɛ a?\n14 Baebolo ne ɛngile gyima bie mɔɔ le kpalɛ nee mɔɔ ɛnle kpalɛ la. Ɛhye ɛngile kɛ yɛkola yɛyɛ gyima biala mɔɔ yɛnnea kɛzi ɔde la a. Ngɛlɛlera ne kola boa yɛ maa yɛkpondɛ gyima kpalɛ mɔɔ enililɛ wɔ nu na ɔsɔ Nyamenle anye la na yɛkpo gyima mɔɔ ɛnzɔ ɔ nye la. (Mrɛlɛbulɛ 2:6) Saa yɛlɛsi gyima nwo kpɔkɛ a, kpuyia nwiɔ bie mɔɔ hyia la wɔ ɛkɛ mɔɔ ɔwɔ kɛ yɛsuzu nwo a.\n15 Asoo yɛyɛ gyima ɛhye a ɔbahile kɛ yɛlɛyɛ debie mɔɔ Baebolo ne tendɛ tia la ɔ? Nyamenle Edwɛkɛ ne tendɛ tia debiewualɛ, adalɛbɔlɛ, yɛɛ ananze mɔɔ bɛyɛ la. (Adendulɛ 20:4; Gyima ne 15:29; Ɛfɛsɛsema 4:28; Yekile 21:8) Yemɔti, yɛkpo gyima biala mɔɔ bamaa yɛayɛ ninyɛne ɛhye mɔ la. Gyihova anwo ɛlɔlɛ ka yɛ maa yɛkpo gyima biala mɔɔ bamaa yɛado Nyamenle mɛla la.—Bɛgenga 1 Dwɔn 5:3.\n16 Asoo yɛyɛ gyima ɛhye a ɔbahile kɛ yɛlɛboa anzɛɛ yɛlɛsi nyɛleɛ ɛtane bie adua ɔ? Suzu neazo ɛhye anwo. Ɔnle ɛtane kɛ yɛbayɛ gyima wɔ ɛleka mɔɔ bɛdie nyɛvolɛ la. Noko, saa dɔketa bie fa Keleseɛnenli bie kɛ ɔyɛ gyima zɛhae wɔ asopiti bie mɔɔ bɛye ɛkolɛ wɔ ɛkɛ la anu ɛ? Nɔhalɛ nu, ye gyima ne ɛnrɛmaa ɔnrɛyɛ debie mɔɔ kile kɛ ɔdaye mumua ne a ɔye ɛkolɛ ne a. Noko akee, asoo gyima mɔɔ ɔyɛ ye dahuu la ɛmboa asopiti ne mɔɔ bɛye ɛkolɛ wɔ ɛkɛ la—nyɛleɛ mɔɔ Nyamenle Edwɛkɛ ne tendɛ tia la ɔ? (Adendulɛ 21:22-24) Kɛmɔ yɛkulo Gyihova la ati, yɛngulo kɛ yɛbikye nyɛleɛ biala mɔɔ Baebolo ne tendɛ tia la.\n17. (a) Saa yɛlɛsi gyima bie anwo kpɔkɛ a ninyɛne boni a ɔwɔ kɛ yɛsuzu nwo a? (Nea ɛlɛka “ Ɔwɔ Kɛ Meyɛ Gyima Ne Ɔ?”) (b) Kɛ ɔkɛyɛ na yɛ adwenle aboa yɛ yeamaa yɛazi kpɔkɛ mɔɔ sɔ Nyamenle anye la ɛ?\n17 Saa yɛsuzu kpuyia nwiɔ mɔɔ hyia mɔɔ wɔ ɛdendɛkpunli 15 yɛɛ 16 ne anu la mualɛ ne anwo kpalɛ a, ɔbaboa yeamaa yɛanyia gyima nwo ngyegyelɛ dɔɔnwo sɔbelɛ. Bieko, ninyɛne bie mɔ wɔ ɛkɛ mɔɔ ɔwɔ kɛ yɛbɔ mɔdenle yɛsuzu nwolɛ kpalɛ wɔ mekɛ mɔɔ yɛlɛsi gyima nwo kpɔkɛ la. * Ɔnle kɛ yɛnea kɛ akɛlɛ nɔhavo ne bayɛ gyinlabelɛ biala mɔɔ yɛbahɔ nu la anwo mɛla. Ɔwɔ kɛ yɛfa nwunu yɛdi gyima wɔ ɛhye anwo. Kɛmɔ yɛzukoale ye wɔ Tile 2 ne anu la, ɔwɔ kɛ yɛsukoa Nyamenle Edwɛkɛ ne, yɛfa yɛbɔ yɛ ɛbɛla alehyenlɛ biala na yɛdua zo yɛtete yɛ adwenle ne. Saa yɛdua ‘debiezukoalɛ’ zo yɛtete yɛ adwenle tumi ne a, yɛ adwenle ne baboa yeamaa yɛazi kpɔkɛ mɔɔ sɔ Nyamenle anye la na yɛadɛnla ye ɛhulolɛ ne anu.—Hibuluma 5:14.\nƆWƆ KƐ MEYƐ GYIMA NE Ɔ?\nNgyinlazo: ‘Bɛyɛ debie biala bɛde Nyamenle anyunlu.’—1 Kɔlentema 10:31.\nAsoo bɛyɛ ninyɛne bie mɔ mɔɔ Nyamenle Edwɛkɛ ne tua la wɔ gyima ne anu?—Adendulɛ 20:13-15.\nAsoo meyɛ gyima ne a ɔbamaa meali meaboa nyɛleɛ ɛtane bie ɔ?—Yekile 18:4.\nAsoo ɔle gyima mɔɔ bɛyɛ bɛboa alesama ala mɔɔ Ngɛlɛlera ne ɛndendɛ ɛntia ɔ?—Gyima ne 14:16, 17.\nDuzu a meyɛ gyima ne a ɔbahile a; ɔbagyegye awie mɔ adwenle ɔ?—Wulomuma 14:19-22.\nSaa megyakyi me abusua ne ɛkɛ mekɔyɛ gyima wɔ maanle fofolɛ zo a, kɛzi ɔbaha me abusua ne nganeɛdelɛ yɛɛ agɔnwolɛvalɛ mɔɔ bɛ nee Nyamenle lɛ la ɛ?—Ɛfɛsɛsema 5:28–6:4.\nNYIA GYIMA NWO ADWENLE MƆƆ FƐTA\n18. Kɛmɔti a ɔnla aze kɛ yɛbazi kpɔkɛ mɔɔ ɔnrɛzɛkye yɛ ɛzonlenlɛ la ɛ?\n18 Ɔnla aze kɛ yɛbazi kpɔkɛ mɔɔ ɔnrɛzɛkye yɛ ɛzonlenlɛ la wɔ “awieleɛ mekɛ” ɛhye mɔɔ “anwongyelelɛ dɔɔnwo” wɔ nu la anu. (2 Temɔte 3:1) Ɔnla aze kɛ yɛbanyia gyima mɔɔ yɛbayɛ ye dahuu la. Kɛmɔ yɛle nɔhalɛ Keleseɛnema la ati, yɛdie yɛto nu kɛ ɔwɔ kɛ yɛyɛ gyima ɛsesebɛ na yɛahola yɛanlea yɛ mbusua. Noko saa yɛannea boɛ a, ngyegyelɛ mɔɔ wɔ gyima nu anzɛɛ nwonane afoa nu ninyɛne nwo adwenle mɔɔ ewiade ne lɛ la bahola azɛkye agɔnwolɛvalɛ mɔɔ yɛ nee Nyamenle lɛ la. (1 Temɔte 6:9, 10) Bɛmaa yɛnlea kɛzi ɔwɔ kɛ yɛnyia adwenle mɔɔ fɛta na yɛazɔ “mɔɔ le kpalɛ” anzɛɛ ninyɛne mɔɔ hyia kpole kpalɛ anu la.—Felepaema 1:10.\n19. Duzu ati a ɔfɛta kɛ yɛfa yɛ rɛle yɛwula Gyihova anu a, na duzu a ɛhye bamaa yɛahoati a?\n19 Fa ɛ rɛle kɔsɔɔti wula Gyihova anu. (Bɛgenga Mrɛlɛbulɛ 3:5, 6.) Asoo ɔnfɛta kɛ yɛfa yɛ rɛle yɛwula Gyihova anu ɔ? Ɔfɛta, ɔluakɛ ɔdwenle yɛ nwo. (1 Pita 5:7) Ɔze mɔɔ yɛhyia la kpalɛ ɔtɛla yɛdayɛ mumua ne, yɛɛ ɔ sa ɛnrɛyɛ ezinra wɔ yɛ nwo zo ɛlɛ. (Edwɛndolɛ 37:25) Ɛhye ati, ɔwɔ kɛ yɛtie mɔɔ ye Edwɛkɛ ne ka kile yɛ la: “Bɛye ezukoa nwo anyebolo bɛvi bɛ ɛbɛla nu, na bɛmaa bɛ kunlu ɛdwo mɔɔ bɛlɛ ye la anwo. Ɔluakɛ Nyamenle ɛha kɛ, ‘Menrɛgyakyi bɛ ɛlɛ, yɛɛ me rɛle ɛnrɛvi bɛ fee.’” (Hibuluma 13:5) Menli mɔɔ bɛyɛ dahuu ɛzonlenlɛ gyima ne la di daselɛ kɛ Nyamenle kola maa yɛ sa ka mɔɔ yɛhyia nwo wɔ ɛbɛlabɔlɛ nu la. Saa yɛnyia diedi kɛ Gyihova banlea yɛ a, ɔbamaa yɛahoati kɛ yɛbadwenledwenle yɛ abusua ne ɛnleanlɛ nwo somaa. (Mateyu 6:25-32) Yɛnrɛdoa gyima na yɛnrɛbu yɛ nye yɛnrɛgua sunsum nu ninyɛne, mɔɔ le kɛ edwɛkpa ne nolobɔlɛ nee debiezukoalɛ ɛhɔlɛ zo.—Mateyu 24:14; Hibuluma 10:24, 25.\n20. Duzu a kile kɛ ɛ nye gyi ɛleka ko a, na kɛ ɔkɛyɛ na wɔayɛ zɔ ɛ?\n20 Sie ɛ nye ɛleka ko. (Bɛgenga Mateyu 6:22, 23.) Yɛsie yɛ nye ɛleka ko a ɔkile kɛ yɛnva ninyɛne dɔɔnwo yɛngyegye yɛ nwo wɔ ɛbɛlabɔlɛ nu. Keleseɛnenli mɔɔ anye gyi ɛleka ko la fa ɔ nye sie bodane ko azo—Nyamenle ɛhulolɛdeɛyɛlɛ. Saa yɛ nye gyi debie zo a, yɛnrɛmaa gyima mɔɔ ezukoa dɔɔnwo wɔ nu la ɛkpondɛlɛ nee ninyɛne mgbole ɛyɛlɛ wɔ ɛbɛlabɔlɛ nu ɛnrɛyɛ yɛ adwenledwenle. Yɛnrɛmaa adwuleso ninyɛne nee nwonane afoa nu ninyɛne mɔɔ bɛbɔ nwolɛ nolo kɛ yemɔ a bamaa menli nye alie la ɛnrɛgyegye yɛ. Kɛ ɔkɛyɛ na wɔazie ɛ nye ɛleka ko ɛ? Mmatwe kakɛ mɔɔ anwo ɛngyia la ɛto ɛ nwo zo. Mmasoa nwonane afoa nu ninyɛne dɔɔnwo mɔɔ kola sɛkye wɔ mekɛ na ɔfa adwenledwenle ɔba la ɛgua ɛ nwo zo. Tie Baebolo ne folɛdulɛ mɔɔ se yɛmaa yɛ nye ɛzɔ “mɔɔ yɛdi nee mɔɔ yɛkeda la.” (1 Temɔte 6:8) Bɔ mɔdenle biala maa wɔ ɛbɛlabɔlɛ ɛyɛ sikalɛ.\n21. Duzu ati a ɔwɔ kɛ yɛdumua yɛyɛ ninyɛne mɔɔ hyia la ɛ, na duzu a ɔwɔ kɛ yɛfa yɛdumua yɛ ɛbɛlabɔlɛ nu a?\n21 Fa sunsum nu ninyɛne sie ɛ nye zo na pele dwu nwolɛ. Kɛmɔ yɛnrɛhola yɛnrɛyɛ ninyɛne kɔsɔɔti la ati, ɔwɔ kɛ yɛfa mɔɔ hyia la yɛdumua. Yɛanyɛ ye zɔ a, ninyɛne mɔɔ anwo ɛngyia la balie yɛ mekɛ kɔsɔɔti na yeaheda ninyɛne mɔɔ hyia kpalɛ la azo. Ninyɛne boni mɔ a ɔwɔ kɛ yɛfa yɛdumua yɛ ɛbɛlabɔlɛ nu a? Menli dɔɔnwo mɔɔ wɔ ewiade ye anu la fa nwomazukoalɛ kpole mɔɔ bamaa bɛanyia gyima kpalɛ mɔɔ ezukoa wɔ nu la a sie bɛ nye zo a. Noko, Gyisɛse dule ye ɛdoavolɛma folɛ kɛ bɛlumua “bɛdwenle Nyamenle Belemgbunlililɛ ne . . . anwo kpalɛ.” (Mateyu 6:33) Ɛhɛe, kɛmɔ yɛle nɔhalɛ Keleseɛnema la ati, yɛfa Nyamenle Belemgbunlililɛ ne yɛdumua yɛ ɛbɛlabɔlɛ nu. Ɔwɔ kɛ yɛ ɛbɛlabɔlɛ kɔsɔɔti—kpɔkɛ mɔɔ yɛsi, bodane mɔɔ gyi yɛ nye zo, yɛɛ ninyɛne mɔɔ yɛdi ɔ nzi la—kile kɛ Belemgbunlililɛ ne nee Nyamenle ɛhulolɛdeɛyɛlɛ hyia yɛ kpalɛ tɛla nwonane afoa nu ninyɛne nee ewiade debie biala.\n“ME KPƆKƐZILƐ NE MANLE MENYIANLE ANYELIELƐ NEE AHUNLUNDWOLƐ”\n“Ɛnee mebɔ mɔdenle kpalɛ wɔ me nwomazukoalɛ nu na menyianle adenle kɛ mebahɔ sukulu bie mɔɔ ɛlie duma kpalɛ wɔ New York City mɔɔ mendua ɛhwee a. Me papa hanle ye kyengye kɛ memkpondɛ adenle wɔ yunivɛsiti ngakyile mɔɔ ɛlie duma la dɔɔnwo anu. Bɛ nuhua bie mɔ liele me ademizalɛ ne dole nu, menyianle adenle bɔbɔ wɔ yunivɛsiti bie mɔɔ ɛlie duma kpole wɔ United States la anu mɔɔ mendua ɛhwee a. Noko akee, ninyɛne nwiɔ bie ati, memkpole nwolɛ adenle ɛhye. Menwunle kɛ saa mefi sua nu mekɔtɛnla sukulu ɛkɛ a, nyɛleɛ ɛtane mɔɔ kɔ zo wɔ ɛkɛ la bayɛ esiane kpole amaa me, yɛɛ ɛnee mekulo kɛ meyɛ adekpakyelɛnli.\n“Kɛkala meva ɛvolɛ mɔɔ bo 20 mezonle kɛ dahuu adekpakyelɛnli. Meva me nwo mewula ɛzonlenlɛ gyima ne afoa ngakyile dɔɔnwo anu ɛsesebɛ—mezonle wɔ ɛleka mɔɔ bɛhyia moalɛ dɔɔnwo la, meboa Belemgbunlililɛ Asalo ɛsisilɛ, yɛɛ melɛboa menli mɔɔ esiane kɛdo bɛ la. Kɛkala, me nye die kɛ me nee ekpunli bie mɔɔ ka aneɛ gyɛne mɔɔ wɔ New York City ɛlɛsonle la.\n“Saa menea mɔɔ meyɛ wɔ dahuu ɛzonlenlɛ gyima ne anu la a, menwu kɛ bɛyila me kpole. Me kpɔkɛzilɛ ne manle menyianle anyelielɛ nee ahunlundwolɛ. Anwubielɛ yɛɛ agɔnwolɛma ngakyile mɔɔ menyia la nee debie biala ɛnzɛ.”—Zenaida.\nBƆ MƆDENLE YƐ ƐZONLENLƐ GYIMA NE\nSaa yɛfa edwɛkɛhanlɛ gyima ne yɛdumua yɛ ɛbɛlabɔlɛ nu a ɔkile kɛ yɛkulo Gyihova\n22, 23. (a) Nɔhalɛ Keleseɛnema gyima titile a le boni, na kɛ ɔkɛyɛ na yɛahile kɛ gyima ɛhye hyia yɛ ɛ? (Nea ɛlɛka “ Me Kpɔkɛzilɛ Ne Manle Menyianle Anyelielɛ Nee Ahunlundwolɛ.”) (b) Duzu a wɔzi wɔ ahonle kɛ ɛbayɛ wɔ gyima nwo a?\n22 Kɛmɔ yɛze kɛ yɛde awieleɛ mekɛ ne mɔɔ li amozi anu la ati, yɛbɔ mɔdenle yɛyɛ gyima titile mɔɔ ɔwɔ kɛ nɔhalɛ Keleseɛnema yɛ la—edwɛkɛhanlɛ nee ɛdoavolɛyɛlɛ gyima ne. (Mateyu 24:14; 28:19, 20) Kɛmɔ yɛ Neazovolɛ, Gyisɛse yɛle la, yɛkulo kɛ yɛbɔ mɔdenle yɛyɛ ngoanelielɛ gyima ɛhye. Kɛ ɔkɛyɛ na yɛahile kɛ gyima ɛhye hyia yɛ kpalɛ ɛ? Nyamenle azonvolɛ dɔɔnwo tu bɛ nwo maa, fi ahonle muala nu yɛ edwɛkɛhanlɛ gyima ne kɛ asafo nu nolobɔlɛma. Bie mɔ ɛyɛ ngyehyɛleɛ na bɛlɛsonle kɛ adekpakyelɛma anzɛɛ edwɛkpatɛlɛvolɛma. Awovolɛ dɔɔnwo mɔɔ ɛnwu kɛ sunsum nu bodane hyia la, ɛmaa bɛ mra anwosesebɛ ɛmaa bɛva dahuu ɛzonlenlɛ gyima ne bɛzie bɛ nye zo. Asoo Belemgbunlililɛ ne anwo nolobɔlɛma mɔɔ bɔ mɔdenle la anye die bɛ ɛvɛlɛ nwo wɔ ɛzonlenlɛ gyima ne anu ɔ? Ɛhɛe, bɛ nye die! Saa yɛfi yɛ ahonle nu yɛsonle Gyihova a, yemɔ a le adenle titile mɔɔ yɛbalua zo yɛanyia anyelielɛ, ahunlundwolɛ nee nyilalɛ dɔɔnwo a.—Bɛgenga Mrɛlɛbulɛ 10:22.\n23 Yɛ nuhua bie mɔ fa mekɛ dɔɔnwo yɛ gyima na yɛahola yɛanlea yɛ mbusua. Kakye kɛ Gyihova kpondɛ kɛ yɛ nye die yɛ ɛvɛlɛ nwo. Saa yɛmaa yɛ subane nee yɛ nyɛleɛ nee adwenle mɔɔ ɔlɛ wɔ gyima nwo nee ye ngyinlazo yia a, yɛbanyia ahunlundwolɛ wɔ yɛ gyima nu. Ɛhye ati, bɛmaa yɛzi yɛ ahonle kɛ yɛnrɛmaa gyima bie ɛnrɛzɛkye gyima titile mɔɔ ɔwɔ kɛ yɛ la—Nyamenle Belemgbunlililɛ ne anwo edwɛkpa ne nolobɔlɛ. Saa yɛfa gyima ɛhye yɛdumua yɛ ɛbɛlabɔlɛ nu a, ɔkile kɛ yɛkulo Gyihova na yɛkulo kɛ yɛtɛnla ye ɛhulolɛ ne anu.\n^ ɛden. 6 Giliki edwɛkɛkpɔkɛ mɔɔ bɛhile ɔ bo “kapenta” la le “duma mɔɔ bɛfa bɛfɛlɛ awie mɔɔ fa ndaboa yɛ gyima, kɛ ɔfa ɔsi azua anzɛɛ ɔbobɔ mbia anzɛɛ ɔyɛ ndaboa gyima gyɛne biala la.”\n^ ɛden. 17 Saa ɛkpondɛ ɛnwu kpɔkɛ mɔɔ ɔwɔ kɛ ɛsi wɔ gyima nwo la anu ngilehilenu dɔɔnwo a, nea The Watchtower, April 15, 1999, mukelɛ 28-30, nee July 15, 1982, mukelɛ 26.\nBelemgbunlililɛ Edwɛkɛhanlɛ—Edwɛkpa Ne Mɔɔ Bɛmaa Yeasalo Ewiade Amuala\nKpa Bodane Mɔɔ Wula Nyamenle Anyunlunyia


Ɛzonlenlɛ nee Konle: Boni A Ɛbalie Wɔali A?\nƐbalie Ɛzonlenlɛ Wɔali Wɔ Konle Nwo Ɔ?\nAlberto yɛle sogya gyima kɛyɛ ɛvolɛ bulu. Ɔka kɛ: “Yɛ ɛsɔfo ne yilale yɛ na ɔhanle kɛ, ‘Nyamenle nee bɛ de.’ Noko ɛnee ɔsi me nwo kɛ, ‘Melɛkɔ meahɔhu sonla, noko akee Baebolo ne ka kɛ, “Bɛmmaku sonla.”’”\nƐnee Ray boka sogyama mɔɔ ko nyevile zo la anwo wɔ Ewiade Konle II la anu. Mekɛ bie, ɔbizale ɛsɔfo ne kɛ: “Ɛba meli ye anu na ɛsɛlɛ ɛmaa ɛlɔnema ne kɛ bɛli konim. Asoo kpɔvolɛ ne ɛnlɛ ngyehyɛleɛ ko ne ala bie?” Ɛsɔfo ne buale kɛ, Awulae yɛ ye gyima wɔ nwanwane ndenle zo.\nSaa ɛ kunlu ɛndwo mualɛ ne anwo a, ɛnee tɛ ɛ ngomekye ɔ.\nGyisɛse hanle kɛ Nyamenle mɛla ne anu titile ko a le kɛ, “kulo ɛ gɔnwo sonla kɛ ɛdawɔ ɛ nwo la.” (Maake 12:31) Asoo Gyisɛse hilele kɛ yɛhulo yɛ gɔnwo ɔlua ɛleka mɔɔ ɔde anzɛɛ maanle mɔɔ ɔvi nu la ɔ? Kyɛkyɛ. Ɔhanle ɔhilele ye ɛdoavolɛma kɛ: “Saa bɛkulo bɛ nwo ngoko ngoko a yɛɛ awie biala kɛnwu kɛ bɛle me ɛdoavolɛma a.” (Dwɔn 13:34, 35) Ɛhulolɛ mɔɔ bɛlɛ bɛmaa bɛ nwo la bayɛ ngakyile kpalɛ la ati, ɔbayɛ bɛ nzonlɛyɛlɛ. Bɛbawu bɛamaa bɛ nwo tɛla kɛ bɛbahu awie mɔ la.\nAlumua Keleseɛnema vale Gyisɛse edwɛkɛ ne bɔle bɛ ɛbɛla. The Encyclopedia of Religion ka kɛ: “Alumua asɔne ne selɛma mɔɔ Tertullian nee Origen boka nwo la hanle kɛ ɔnle kɛ Keleseɛnema ku sonla, ngyinlazo ɛhye ammaa bɛanva bɛ nwo bɛanwula Wulomuma sogya gyima ne anu.”\nKɛmɔ asɛɛ Gyihova Alasevolɛ wɔ maanle biala anu la ati, saa maanle nwiɔ nyia edwɛkɛ a bɛbu ye kɛ bɛwɔ maanle ɛhye mɔ anu. Noko, bɛbɔ mɔdenle bɛmaa bɛ ɛlɔlɛ nzonlɛyɛlɛ ne tɛnla ɛkɛ.\nAsoo asɔne mgbanyima ɛmaa bɛnwu nɔhalɛ Keleseɛne ɛlɔlɛ ne?\nKɛ neazo la, mekɛ mɔɔ aneɛ ekpunli nwo konle zile wɔ Hutuma nee Tutsima avinli wɔ Rwanda wɔ 1994 la, Gyihova Alasevolɛ angɔ afoa biala. Alasevolɛ mɔɔ wɔ aneɛ ko anu la vale Alasevolɛ mɔɔ wɔ aneɛ gyɛne nu la veale, ɛnee ɛhye ta maa bɛ ngoane da esiane nu. Mekɛ mɔɔ bɛhyele Hutu Alasevolɛ mɔɔ vale bɛ mediema Tutsima veale la, Hutu Interahamwe sogyama hanle kɛ, “Ɔwɔ kɛ bɛwu ɔluakɛ bɛboale Tutsima bɛmanle bɛnriandile.” Ɔyɛ alɔbɔlɛ kɛ, akee bɛhunle Hutu Alasevolɛ ne mɔ la.—Dwɔn 15:13.\nKɛzi ɛdwenle nwo ɛ: Asoo Gyihova Alasevolɛ ne mɔ nyɛleɛ nee Gyisɛse edwɛkɛ mɔɔ fane anwofamaa ɛlɔlɛ nwo la yia?\nFa nwa awie Fa nwa awie Ɛbalie Ɛzonlenlɛ Wɔali Wɔ Konle Nwo Ɔ?


Gyihova A Le Nwane? | Baebolo Kpuya\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Assamese Australia Mumule Aneɛ Azerbaijani Azerbaijani (Cyrillic) Basque Batak (Karo) Batak (Toba) Belize Kriol Biak Bicol Bislama Brazil Mumule Aneɛ Bulgarian Cambodian Catalan Cebuano Chavacano Chile Mumule Aneɛ Chin (Hakha) Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chiyao Chuvash Cibemba Cinyanja Colombia Mumule Aneɛ Croatian Czech Dangme Danish Dutch Ecuador Mumule Aneɛ Efik Emberá (Catío) English Estonian Ewe Fante Faroese Fijian Finnish French French Mumule Aneɛ Ga Georgian German German Mumule Aneɛ Giliki Greenlandic Guarani Haitian Creole Hausa Hibulu Hiligaynon Hindi Hungarian Hungary Mumule Aneɛ Iban Icelandic Igbo Iloko Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Kabuverdianu Kachin Kamba Kannada Kazakh Kazakh (Arabic) Khakass Kiluba Kinyarwanda Kirghiz Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Low German Luo Luvale Luxembourgish Macedonian Malagasy Malay Malayalam Maltese Mam Mambwe-Lungu Mapudungun Mari Mauritian Creole Maya Mexico Mumule Aneɛ Mingrelian Mizo Myanmar Nahuatl (Huasteca) Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Aruba) Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Pomeranian Portuguese (Brazil) Portuguese (European) Punjabi Punjabi (Shahmukhi) Quebec Mumule Aneɛ Quechua (Ayacucho) Quichua (Chimborazo) Quichua (Imbabura) Rarotongan Romanian Romany (Argentina) Romany (Macedonia) Romany (Macedonia) Cyrillic Romany (Vlax, Russia) Russia Mumule Aneɛ Russian Réunion Creole Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swedish Tagalog Tahitian Talian Tamil Tatar Telugu Tetun Dili Thai Tigrinya Tiv Tongan Totonac Tsonga Turkish Turkmen Twi Tzeltal Tzotzil Udmurt Ukrainian Urdu Uzbek Uzbek (Roman) Valencian Venda Vietnamese Waray-Waray Welsh Xhosa Yoruba Zapotec (Quiatoni) Zulu\nGyihova le nɔhalɛ Nyamenle ne mɔɔ bɛha ɔ nwo edwɛkɛ wɔ Baebolo ne anu la, ɔdaye a ɔle ninyɛne kɔsɔɔti Bɔvolɛ a. (Yekile 4:11) Ngapezonli Ebileham nee Mosisi zonlenle ye, kɛ mɔɔ Gyisɛse yɛle la. (Mɔlebɛbo 24:27; Adendulɛ 15:1, 2; Dwɔn 20:17) Ɔnle ekpunli bie Nyamenle, emomu ɔle Nyamenle wɔ “azɛlɛ ye amuala azo.”—Edwɛndolɛ 47:2.\nGyihova le Nyamenle duma titili mɔɔ wɔ Baebolo ne anu. (Adendulɛ 3:15; Edwɛndolɛ 83:18, New World Translation) Ɔvi Hibulu edwɛkɛkpɔkɛ mɔɔ kile “maa ɔyɛ ɛkɛ” anu, yɛɛ nwomama dɔɔnwo noko kile kɛ ɔkile “Ɔmaa Ɔyɛ Ɛkɛ.” Ngilenu ɛhye fɛta Gyihova mɔɔ le Bɔvolɛ na ɔmaa ye bodane ba nu la. (Ayezaya 55:10, 11) Baebolo ne eza boa yɛ maa yɛnwu Ahenle ne mɔɔ ye duma a le Gyihova la, titili ye subane mɔɔ tɛla biala, ɛlɔlɛ.—Adendulɛ 34:5-7; Luku 6:35; 1 Dwɔn 4:8.\nDuma Gyihova ne le Nyamenle duma mɔɔ bɛhile ɔ bo bɛvi Hibulu nu bɛhɔ Nrelenza nu a—ngɛlɛlera nna ne יהוה (YHWH) mɔɔ bɛfɛlɛ ye Tetragrammaton ne la. Yɛnze kɛzi ɛnee bɛbɔ Nyamenle duma ne wɔ Hibulu nu la. Noko akee, bɛvale duma “Gyihova” ne bɛlile gyima wɔ tete Nrelenza aneɛ nu, ɔlimoale ɔvindele William Tyndale Baebolo ngilebɛbo ne mɔɔ ɔyɛle ye 1530 la anu. *\nDuzu ati a yɛnze kɛzi ɛnee bɛbɔ Nyamenle duma ne wɔ tete Hibulu nu a?\nBɛanva vawolo bɛangɛlɛ tete Hibulu, bɛvale kɔnsɔnante ala a bɛlile gyima a. Ɛnee menli mɔɔ kenga Hibulu la ze vawolo mɔɔ ɔfɛta kɛ bɛfa bɛwula nu la. Noko akee wɔ mekɛ mɔɔ bɛhɛlɛle Hibulu Ngɛlɛlera ne (“Ngyekyeleɛ Dɛba”) bɛwiele la, Dwuuma bie mɔ gyinlanle bɛ amaamuo bie azo kɛ ɔnle kpalɛ kɛ bɛbɔ Nyamenle duma ne. Saa bɛlɛkenga ngɛlɛlera bie kpole na Nyamenle duma ne finde ɛkɛ a, bɛfa aluma le kɛ “Awulae” anzɛɛ “Nyamenle” bɛfea ɛkɛ a. Mekɛ mɔɔ ɛvoya dɔɔnwo pɛle nu la, adalɛ edwɛkɛ ɛhye mɔ dɛlɛle na kɛzi ɛnee bɛbɔ duma ne wɔ tete ne la minlinle. *\nBie mɔ te nganeɛ kɛ ɛnee Nyamenle duma ne a le “Yahweh,” yɛɛ bie mɔ noko hanle nzuzulɛ ngakyile nwo edwɛkɛ. Ɛnee Sɛlɛvolɛma buluku ne mɔɔ bɛhile ɔ bo wɔ Giliki aneɛ nu mɔɔ bɛnwunle ye wɔ Nyevile Wulera ne anu la ɛhile duma ne abo kɛ lao. Menli mɔɔ hɛlɛle Giliki ɛdeɛ ne la noko hanle kɛ bɛfɛlɛ ye Iae, I·a·beʹ, nee I·a·ou·eʹ, noko daselɛ biala ɛnle ɛkɛ mɔɔ kile kɛ ɛnee kɛ bɛfɛlɛ ye wɔ tete Hibulu nu la ɛne. *\nNyamenle duma ne anwo adalɛ edwɛkɛ mɔɔ wɔ Baebolo ne anu\nAdalɛ Edwɛkɛ: Ngilebɛbo mɔɔ fa “Jehovah” (Gyihova) di gyima la ɛva duma ɛhye ɛboka nwo.\nNɔhalɛ Edwɛkɛ : Hibulu edwɛkɛkpɔkɛ Tetragrammaton mɔɔ gyi ɛkɛ maa Nyamenle duma ne la vindele fane 7,000 wɔ Baebolo ne anu. * Bɛ nye fuu bɛye Nyamenle duma ne bɛvi ngilebɛbo dɔɔnwo anu na bɛvale amodinli bie le kɛ “Awulae” anzɛɛ Ɛdɛnkɛma la bɛzie ɔ gyakɛ anu.\nAdalɛ Edwɛkɛ: Nyamenle Tumivolɛ Bedevinli ne ɛngyia duma titili biala.\nNɔhalɛ Edwɛkɛ: Nyamenle mumua ne maanle Baebolo kɛlɛvoma adenle maanle bɛvale ye duma ne bɛlile gyima fane apenle apenle, eza ɔdaye a ɔmaa menli mɔɔ sonle ye la adenle ɔmaa bɛfa ye duma ne bɛdi gyima a. (Ayezaya 42:8; Dwowɛle 2:32; Malakae 3:16; Wulomuma 10:13) Nɔhalɛ nu, Nyamenle anye anlie adalɛ ngapezoma mɔɔ bɔle mɔdenle kɛ bɛmaa menli arɛle avi ye duma ne la anwo.—Gyɛlɛmaya 23:27.\nAdalɛ Edwɛkɛ: Ɔlua Dwuuma amaamuo ne ati ɔwɔ kɛ bɛye Nyamenle duma ne bɛfi Baebolo ne anu.\nNɔhalɛ Edwɛkɛ: Dwuu kɛlɛvolɛma bie mɔ kpole kɛ bɛbabɔ Nyamenle duma ne. Noko bɛanye bɛanvi Baebolo ne mɔɔ bɛhɛlɛle la anu. Ye biala anu, Nyamenle ɛngulo kɛ yɛdi sonla amaamuo mɔɔ ɛnva Ye mɛla ne ɛnli gyima la anzi.—Mateyu 15:1-3.\nAdalɛ Edwɛkɛ: Ɔnle kɛ bɛfa Nyamenle duma ne bɛwula Baebolo ne anu ɔluakɛ awie ɛnze kɛzi ɛnee bɛbɔ ye wɔ Hibulu nu la.\nNɔhalɛ Edwɛkɛ: Adwenle ɛhye mɔɔ menli lɛ la kile kɛ Nyamenle kpondɛ kɛ menli mɔɔ ka aneɛ gyɛne la bɔ ye duma ne pɛpɛɛpɛ. Noko, Baebolo ne maa yɛnwu kɛ Nyamenle azonvolɛ mɔɔ dɛnlanle aze wɔ tete ne mɔɔ ka aneɛ gyɛne la bɔle aluma bie mɔ ngakyile.\nKɛ neazo la, suzu Yizilayɛma ndɛnebuavolɛ “Dwɔhyua” anwo nea. Ɛvoya mɔɔ limoa Kilisienema mɔɔ ka Hibulu la babɔ ye duma ne Yehoh·shuʹaʽ, wɔ mekɛ mɔɔ bɛ nuhua ne mɔɔ ka Giliki la babɔ ye kɛ I·e·sousʹ. Baebolo kɛlɛtokɛ mɔɔ maa yɛnwu kɛzi bɛhilele “Dwɔhyua” abo bɛhɔle Giliki nu la maa ɔda ali kɛ Kilisienema vale adwenle mɔɔ bamaa banwu duma ne kpalɛ wɔ bɛ aneɛ nu la a lile gyima a.—Gyima ne 7:45; Hibuluma 4:8.\nYɛbahola yɛava ngyinlazo ko ne ala yɛali gyima wɔ Nyamenle duma ne anwo. Mɔɔ ɔhyia kpalɛ ɔtɛla duma ne ɛbɔlɛ la a le kɛ yɛbanwu Nyamenle duma ne na yɛava yɛawula ɛleka biala mɔɔ ɔwɔ kɛ ɔfinde wɔ Baebolo ne anu la.\n^ ɛden. 3 Tyndale vale edwɛkɛkpɔkɛ “Iehouah” lile gyima wɔ ye Baebolo mbuluku nnu mɔɔ ɔhilele ɔ bo la anu. Mekɛ hɔle bie la, Nrelenza aneɛ ne hakyile yemɔti bɛhakyile kɛzi bɛkɛlɛ Nyamenle duma ne la. Kɛ neazo la, wɔ ɛvolɛ 1612 anu, Henry Ainsworth vale edwɛkɛkpɔkɛ “Iehovah” lile gyima wɔ Edwɛndolɛ buluku ne mɔɔ ɔhilele ɔ bo la anu. Mekɛ mɔɔ ɔyɛle nzenzaleɛ wɔ ye ngilebɛbo ne anu wɔ 1639 la, ɔvale edwɛkɛkpɔkɛ “Jehovah” a ɔlile gyima a. Zɔhane ala a, edwɛbohilelɛma mɔɔ hilele American Standard Version Baebolo ne mɔɔ bɛyɛlɛ ye 1901 abo la vale “Jehovah” lile gyima wɔ ɛleka mɔɔ ɔvindele wɔ Hibulu ngɛlɛlera ne anu la a.\n^ ɛden. 4 New Catholic Encyclopedia, Second Edition, Volume 14, mukelɛ 883-884, ka kɛ: “Ɔbayɛ kɛ wɔ Akɛlɛzonlenlɛ ne awieleɛ yɛɛ bɛbɔle ɔ bo kɛ bɛbu Nyamenle duma ne kɛ nwolɛ te somaa a, ɛhye maanle bɛvale edwɛkɛ agbɔkɛ le kɛ ADONAI anzɛɛ ELOHIM bɛziele ɔ gyakɛ anu.\n^ ɛden. 5 Saa ɛkpondɛ nwolɛ edwɛkɛ dɔɔnwo a nea “Nyamenle Duma Wɔ Hibulu Ngɛlɛlera Ne Anu,” mɔɔ wɔ Nyamenle Edwɛkɛ Ɛzukoalɛ Adehilelɛ buluku ne anu la.\n^ ɛden. 7 Nea Theological Lexicon of the Old Testament, Volume 2, mukelɛ 523-524.\nMenli dɔɔnwo dwenle kɛ ‘Allah,’ ‘Alefa nee Omiga,’ ‘El Shaddai,’ yɛɛ ‘Gyihova-Gyilɛ’ boka Nyamenle duma ne anwo. Asoo duma mɔɔ yɛfa yɛfɛlɛ Nyamenle la anwo hyia?\nFa nwa awie Fa nwa awie Gyihova A Le Nwane?\nijwbq edwɛkɛ 103\nAyezaya 42:8 Ngilenu—“Medame A Mele AWULAE A”


Ahenle Mɔɔ Fa Konle Nee Amaneɛnwunlɛ Ba La\nKENGA YE WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Maltese Maya Moore Myanmar Nepali Ngabere Norwegian Nyaneka Nzema Otetela Papiamento (Aruba) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Turkish Tuvaluan Twi Tzotzil Ukrainian Umbundu Uzbek Vietnamese Wayuunaiki Xhosa Yoruba Zande Zulu\nEDWƐKƐ TITILE | KONLE MƆƆ HAKYILE EWIADE NE LA\nEwiade Konle I la rale awieleɛ wɔ November 11, 1918. Bɛdole gyima biala anu, na menli ne zile agole wɔ gua ne mɔ azo. Noko anyelielɛ ne angyɛ. Ewiade konle ne anzi yeangyɛ yɛɛ debie bieko mɔɔ anwo yɛ ɛzulolɛ tɛla etu la rale a.\nEwule anwo ɛzulolɛ bie mɔɔ bɛfɛlɛ ye influenza la hanle sogyama mɔɔ wɔ France la wɔ June 1918. Yeangyɛ ewule ne hunle menli dɔɔnwo. Kɛ neazo la, wɔ siane ekyi bie anu, ɔhunle America sogyama dɔɔnwo wɔ France ɔdɛlale mɔɔ kpɔvolɛma ne hunle bɛ la. Ewule ne dɛlɛle ndɛndɛ wɔ ewiade amuala ɔluakɛ ɔhanle sogyama ne na bɛazia bɛahɔ bɛ maanle nu.\nKonle ne wiele la ɛhɔne nee ezukoa afoa nu anwongyelelɛ rale. Ɛhɔne rale Europe ɛleka dɔɔnwo wɔ mekɛ mɔɔ konle ne rale awieleɛ wɔ 1918 la. Ɔkadwu 1923 la, ɛnee ɛfa Germany ezukoa ne ɛtɔ debie a nvasoɛ ɛnle zo. Ɛvolɛ nsia anzi, ewiade amuala ezukoa gyinlabelɛ ne zɛkyele bɔkɔɔ. Awieleɛ kolaa ne wɔ 1939, ewiade konle mɔɔ tɔ zo nwiɔ la bɔle ɔ bo—wɔ adenle bie azo ɛnee ɔle ewiade konle mɔɔ lumua la ndoazo. Duzu a vale amaneɛnwunlɛ ngakyile ɛhye mɔ rale a?\nAWIELEƐ MEKƐ NE ANWO SƐKƐLƐNEƐ\nBaebolo ngapezo boa yɛ maa yɛnwu debie mɔɔ manle ninyɛne bie mɔ zile wɔ tete ne la, na ɛhye le nɔhalɛ bɔkɔɔ wɔ Ewiade Konle I la anwo. Gyisɛse Kelaese hanle dole ɛkɛ ne kɛ “maanle nee maanle baho atia bɛ nwo” yɛɛ ɛhɔne nee ewule ngakyile bara azɛlɛ ye azo ɛleka biala. (Mateyu 24:3, 7; Luku 21:10, 11) Ɔhanle ɔhilele ye ɛdoavolɛ ne mɔ kɛ munzule ɛhye mɔ bayɛ ewiade awieleɛ ne anwo sɛkɛlɛneɛ. Bɛha nwolɛ edwɛkɛ dɔɔnwo wɔ Yekile buluku ne anu, na ɔka munzule mɔɔ wɔ azɛlɛ ye azo la anwo edwɛkɛ kɛ ɔfane konle bie mɔɔ zile anwuma la anwo.—Nea ɛlɛka “Konle Zile Azɛlɛ Ye Azo Nee Anwuma Lɔ.”\nBaebolo buluku ɛhye eza ka mrenya nna mɔɔ de mgbɔnwɔ zo la anwo edwɛkɛ. Mrenya ɛhye mɔ anu nsa gyi ɛkɛ ne maa esiane ko ne ala mɔɔ Gyisɛse hanle kɛ ɔbazi la—konle, ɛhɔne, yɛɛ ewule ngakyile. (Nea ɛlɛka “Mrenya Nna Ne Mɔɔ De Mgbɔnwɔ Zo La Ɛlɛkɔ Bɛ Nyunlu Amgba Ɔ?”) Ɔda ali kɛ, ewiade konle mɔɔ lumua la bɔle amaneɛnwunlɛ mekɛ mɔɔ ɔ bo ɛtɛpɛle la abo. Baebolo ne maa ɔda ali kɛ Seetan a manle ɔbɔle ɔ bo a. (1 Dwɔn 5:19) Asoo ye tumi ne bara awieleɛ?\nYekile buluku ne noko maa yɛnwu kɛ Seetan “mekɛ ɛha ekyi bie ala.” (Yekile 12:12) Ɛhye ati a yeva ɛya kpole na yemaa munzule dɔɔnwo ɛra azɛlɛ ye azo la. Ngyegyelɛ mɔɔ yɛnwu ye la noko di daselɛ kɛ Seetan mekɛ ne ɛha ekyi bie.\nBƐBAZƐKYE ABƆNSAM GYIMA BIALA\nNɔhalɛ nu, Ewiade Konle I la vale nzenzaleɛ kpole rale wɔ tetedwɛkɛ nu. Ɔvale ewiade konle nee atuadelɛ ɔrale na yeammaa bɛannyia alesama mɔɔ ɛlɛdi tumi la anu anwodozo. Eza ɔmaa yɛnwu kɛ amgba bɛdu Seetan bɛvi anwuma lɔ. (Yekile 12:9) Ewiade neavolɛ ɛhye mɔɔ bɛnnwu ye la bɔle atisesebɛ ɛbɛla ɔluakɛ ɔze kɛ ye mekɛ ɛha ekyi bie ala. Saa zɔhane mekɛ ne ba awieleɛ a, ngyegyelɛ mekɛ ne mɔɔ Ewiade Konle I vale rale la abo bapɛ bɔkɔɔ.\nBaebolo ngapezo ne maa yɛnyia anwodozo wɔ Gyisɛse Kelaese, yɛ anwuma Belemgbunli ne anu kɛ, ɔbazɛkye “Abɔnsam gyima biala mɔɔ yeli la.” (1 Dwɔn 3:8) Kɛkala bɔbɔ menli mgbe dɔɔnwo yɛ asɔne kɛ Nyamenle Belemgbunlililɛ ne ɛrɛla. Asoo ɛyɛ bie? Ɔlua Belemgbunlililɛ ne azo, menli mɔɔ di nɔhalɛ la banwu kɛ bɛlɛyɛ Nyamenle ɛhulolɛdeɛ wɔ azɛlɛ ye azo na tɛ Seetan ɛhulolɛdeɛ. (Mateyu 6:9, 10) Wɔ Nyamenle Belemgbunlililɛ ne abo, ewiade konle anzɛɛ konle gyɛne biala ɛnrɛzi bieko ɛlɛ! (Edwɛndolɛ 46:9) Sukoa zɔhane Belemgbunlililɛ ne anwo debie na wɔadɛnla aze wɔanwu mekɛ mɔɔ anzondwolɛ bara azɛlɛ ye azo la!—Ayezaya 9:6, 7.\nKonle Zile Azɛlɛ Ye Azo Nee Anwuma Lɔ\nKɛyɛ ɛvoya 19 kolaa na Ewiade Konle I azi la, Seetan vale “aleɛabo arelemgbunli maanle maanle ne mɔ amuala” hilele Gyisɛse. (Mateyu 4:8, 9) Gyisɛse kpole zɔhane sɔnea ne, noko nzinlii ɔhanle Abɔnsam anwo edwɛkɛ kɛ ɔsie “ɛtane ewiade ɛhye.” (Dwɔn 14:30) Bieko, ɛzoanvolɛ Dwɔn noko hɛlɛle kɛ “Abɔnsam di ɛtane ewiade ye azo belemgbunli.”—1 Dwɔn 5:19.\nSaa Seetan Abɔnsam lɛ tumi kpole wɔ ewiade ɛhye azo a, asoo ndelebɛbo ɛnle nu kɛ yɛbaha kɛ ɔboka nwo a ewiade konle ne mɔɔ lumua nee mɔɔ vi nu rale la zile ɔ? Yɛkola yɛka ye zɔ, Yekile buluku ne kile kɛ amaneɛ mɔɔ alesama ɛnwu ye wɔ azɛlɛ ye azo ɔvi 1914 mɔɔ ba la vi Seetan. Ninyɛne mɔɔ bɛha nwolɛ edwɛkɛ wɔ Yekile tile 12 la sikalɛ a wɔ ɛke la:\nNgyehyɛnu 7 Konle zile anwuma wɔ Maekeɛle (Gyisɛse Kelaese) nee ɛwɔlɛ ne (Seetan) avinli.\nNgyehyɛnu 9 Bɛvuandinle Abɔnsam, “mɔɔ ɛbɛlɛbɛla ewiade amra amuala la” bɛdole ye azɛlɛ ye azo.\nNgyehyɛnu 12 “Bɛmɛ azɛlɛ nee nyevile, bɛ gyakɔ! Ɔluakɛ Abɔnsam ɛdwu ɛra bɛ nwo lɔ, na ɛya kpole wɔ ye nuhua, ɔboalekɛ ɔze kɛ ye mekɛ ɛha ekyi bie ala.”\nBaebolo mekɛbulɛ nee ewiade edwɛkɛsisilɛ kile kɛ anwuma konle ɛhye zile wɔ mekɛ mɔɔ bɛvale Nyamenle Belemgbunlililɛ ne bɛziele ɛkɛ wɔ anwuma wɔ 1914 la. * Yemɔti ɛvolɛ titile ko ye ala anu a konle zile azɛlɛ ye azo nee anwuma lɔ a.\n^ ɛden. 20 Nea Duzu A Baebolo ne Kilehile Amgba A? mɔɔ Gyihova Alasevolɛ ɛyɛ la tile 8.\nMrenya Nna Ne Mɔɔ De Mgbɔnwɔ Zo La Ɛlɛkɔ Bɛ Nyunlu Amgba Ɔ?\nƐkpɔnwɔ fufule ne, mɔɔ ye kavolɛ le anwuma belemgbunli. Gyisɛse Kelaese, mɔɔ le Belemgbunli la a fa tenleneyɛlɛ ka ye ɛkpɔnwɔ ne a. (Edwɛndolɛ 45:4) Ye gyima mɔɔ lumua a le kɛ ɔbadu Seetan nee ye sunsum ɛtane ne mɔ yeavi anwuma lɔ.—Yekile 6:2; 12:9.\nƐkpɔnwɔ kɔkɔlɛ mɔɔ bolo kpalɛ, mɔɔ bɛmaa ye kavolɛ tumi kɛ ‘ɔye anzondwolɛ ɔvi azɛlɛ ye azo’ la. (Yekile 6:4) Ɔvi 1914 mɔɔ ba la, alesama ɛnwu konle dɔɔnwo. Ewiade Konle I rale ye awieleɛ la, ye ɛvolɛ 21 anzi ala ewiade konle mɔɔ tɔ zo nwiɔ zile na ɔhunle menli dɔɔnwo. Mgbondabulɛ ko kile kɛ Ewiade Konle II la hunle menli kɛyɛ mgbe 60. Ɔvi 1945 mɔɔ ba la, konle kɔ zo wɔ ɛleka ekyi bie ala noko ɔmaa menli dɔɔnwo wu. Tetedwɛkɛ kɛlɛvolɛma bie mɔ bu mgbonda kɛ menli mɔɔ bo mgbe ɛya ko la wule konle nu wɔ ɛvoya 20 ne anu.\nƐkpɔnwɔ bile ne, mɔɔ ye kavolɛ lɛ tone wɔ ɔ sa nu mɔɔ kile ɛhɔne la. (Yekile 6:5, 6) Wɔ ewiade konle ne mɔɔ lumua la anu, Maanle mɔɔ honle tiale Germany la ammaa bɛannyia aleɛ yemɔti ɛhɔne hunle menli kɛyɛ 750,000. Ɛhɔne hunle Russiama mɔɔ bo mgbe nwiɔ la ɔmanle bɛwule wɔ 1921, na yeangyɛ esiane zɛhae bie sisile wɔ ɛleka ngakyile. Yɛka yɛbɔ nu a, ɛhɔne hunle menli kɛyɛ mgbe 70 wɔ ɛvoya 20 ne anu. Ɛvolɛ biala, aleɛ kpalɛ mɔɔ bɛnnyia bɛnli la maa ngakula mɔɔ bo mgbe nsa mɔɔ bɛndwu ɛvolɛ nnu la wu.\nƐkpɔnwɔ nzonle ne, mɔɔ ye kavolɛ maa ewulenzane ku menli la. (Yekile 6:8) Ewulenzane kpole mɔɔ lumua wɔ ɛvoya 20 ne anu la a le influenza ewule ne. Mgbondabulɛ ne le ngakyile, noko nuhua ko kile kɛ ewule ne hunle menli kɛyɛ mgbe 50. Buluku Man and Microbes ka kɛ, “Ewulenzane ɛhye le esiane mɔɔ ɛnle kpalɛ fee wɔ tetedwɛkɛ nu la anu ko. Ewulenzane bie mɔɔ lumua bɔbɔ la angu menli dɔɔnwo ndɛndɛ zɛhae.” Ewule mɔɔ gua bɛ nwo, ebunlu nee avinliwule yɛɛ ewulenzane ngakyile hunle menli mgbe ɛya dɔɔnwo wɔ ɛvoya 20 ne anu.\nAsoo Ewiade Awieleɛ Ne Ɛbikye?\nSukoa kɛzi menli nyɛleɛ nee bɛ subane da ye ali kɛ yɛde mekɛ mɔɔ ɔnrɛhyɛ na awieleɛ ne ara anu la kɛ mɔɔ Baebolo ne hanle dole ɛkɛ ne la anwo debie.


Edwɛne 142 | Yintanɛte Zo Baebolo | Ewiade Fofolɛ Ngilebɛbo\nBɛdo ye Masekele* zo. Mekɛ mɔɔ Devidi vea bolɛ bɔne ne anu la.+ Asɔneyɛlɛ. 142 Metea nu mefɛlɛ Gyihova kɛ ɔboa me;+Mesu mefɛlɛ Gyihova kɛ ɔnwu me anwunvɔne. 2 Mewola me adwenleadwenle megua ɔ nyunlu;Meka me ngyegyelɛ wɔ ɔ nyunlu+ 3 Saa me anwosesebɛ wie a. Ɛnea me adenle nu.+ Ɛleka mɔɔ mefa la,Bɛzua me ɛhane bɛvea ɛkɛ. 4 Nea me sa fema zo na ɛbanwu kɛAwie biala ɛndwenle me nwo.*+ Menlɛ ɛleka biala mɔɔ menriandi meahɔ a;+Me* edwɛkɛ ɛngyia awie biala. 5 O Gyihova, mesu mefɛlɛ wɔ kɛ ɛboa me. Meka kɛ: “Ɛle me ɛvealeka,+Mɔɔ melɛ ye* wɔ teasema azɛlɛ zo kɔsɔɔti a.” 6 Yɛ ɛnzolɛ tie me moalɛ ɛzunlɛ,Ɔluakɛ bɛbɛlɛ me aze kpalɛ. Die me fi menli mɔɔ yɛ me kpɔdekpɔde la asa anu,+Ɔluakɛ bɛ nwo yɛ se tɛla me. 7 Ye me* fi efiadeAmaa meaye wɔ duma ne ayɛlɛ. Maa tenlenema ɛbɔ me ɛyiaƆluakɛ ɛ nee me ɛli ye boɛ.\n^ Hibulu aneɛ nu, “ɛnze me.”\n^ Hibulu aneɛ nu, “Me kyɛfoa.”


Ɛbɛlabɔlɛ Nu Edwɛkɛ: Ɛnee Yɛlɛ Ɛhulolɛ Kɛ Yɛbazonle Gyihova Wɔ Ɛleka Biala\nƐnee Yɛlɛ Ɛhulolɛ Kɛ Yɛbazonle Gyihova Wɔ Ɛleka Biala\nMarkus nee Janny Hartlief anloa edwɛkɛ\nƐnee me ngome metɛkanle edwɛkɛ ne ɛlɛ. Mekɛ biala mɔɔ mebavinde la, ɛzulolɛ ti me gyakɛ woso. Bɛndie edwɛkɛ ne fee wɔ azɛlɛsinli ne anu yemɔti ɛnee ɔnla aze. Atisesebɛma bie mɔ nwunlonwunlanle me kɛ bɛbabo me. Membɔle adekpakyelɛ gyima ne abo la bulohyua ko ala a memanle ye wɔ siane ne mɔɔ lumua la anu a!—Markus.\nƐNEE ɛvolɛ 60 ɛpɛ nu wɔ 1949 ne anu, noko me ɛbɛlabɔlɛ nu edwɛkɛ ne bɔle ɔ bo mekɛ tendenle kolaa na mekɛ zɔhane adwu. Ɛnee me papa Hendrik yɛ mgbɔlaboa nee tola nu gyima wɔ Donderen, namule bie mɔɔ wɔ Drenthe sɔlɔ wɔ Netherlands la azo. Bɛwole me wɔ ɛkɛ wɔ 1927, yɛle ngakula nsuu na medame a metɔ zolɛ nna a. Yɛ sua ne bikye munlutu adenle bie mɔɔ wɔ maanzinli ne anu la. Yɛ kpalɛzoamra dɔɔnwo le ɛyazonlɛma, na ɛnee me nye die egyinliyɛlɛ nwo. Mekɛ mɔɔ menyianle ɛvolɛ 19 wɔ 1947 ne anu la, menli mɔɔ ɛnee de bikye yɛ la anu ko mɔɔ bɛfɛlɛ ye Theunis Been la boale me manle menwunle nɔhalɛ ne. Mekakye kɛ mekɛ mɔɔ menwunle Theunis la ɛnee mengulo ye edwɛkɛ, noko wɔ Ewiade Konle II anzi mekɛ ekyi bie anu ɔrayɛle Gyihova Alasevolɛ ne mɔ ko, na menwunle kɛ akee ɔ nyunlu te. Kɛzi ye subane hakyile la zinle me nwo, yemɔti mekɛ mɔɔ ɔhanle Nyamenle ɛwɔkɛ mɔ fane Paladaese ne anwo edwɛkɛ ɔhilele me la, mendiele. Ndɛndɛ ne ala menliele nɔhalɛ ne mendole nu, na yɛrayɛle agɔnwolɛ. *\nMembɔle daselɛlilɛ bo wɔ May 1948, na ye siane bieko mɔɔ le June 20 la, bɛzɔnenle me wɔ maangyeba nyianu bie mɔɔ bɛyɛle ye wɔ Utrecht la abo. Membɔle adekpakyelɛ gyima ne abo wɔ January 1, 1949, na bɛmanle mengɔmboale asafo ekyi bie mɔɔ wɔ Borculo, Netherlands aduduleɛ la. Ɛnee ɔwɔ kɛ mepɛ mayɛle 80 anzɛɛ (km 130) adenle, yemɔti menzile kpɔkɛ kɛ mebava basekɛ meahɔ. Menzuzule kɛ mebali dɔnehwele 6, noko ɔluakɛ ezule ne dɔle kpole na anwoma kpole dule la ati, ɔnva nwo kɛ menvale keteke mempɛle nuhua mayɛle 55 anzɛɛ (km 90) la, menlile dɔnehwele 12! Mɔɔ mengɔdwule la ɛnee aleɛ ɛdwo kpalɛ. Mengɔle abusua bie mɔɔ bɛle Alasevolɛ la ɛkɛ na mendɛnlanle bɛ nwo menyɛle adekpakyelɛ wɔ ɛkɛ.\nMekɛ mɔɔ konle ne rale ye awieleɛ la, ɛnee menli ɛnlɛ ninyɛne dɔɔnwo. Ɛnee kootu ko nee telawoza nwiɔ ala a melɛ a—kootu ne le kpole bie yɛɛ telawoza ne mɔ le nzinrenzinra! Kɛmɔ menganle ye wɔ mɔlebɛbo ne la, siane ne mɔɔ lumua mɔɔ ɛnee mewɔ Borculo la ɛnee ɔnla aze, noko Gyihova manle menyianle Baebolo sukoavoma dɔɔnwo. Siane ngɔnla pɛle nu la, bɛmanle mengɔle Amsterdam.\nMENVILE NAMULE NU MENGƆLE SUAKPOLE ZO\nBɛtetele me wɔ maanzinli mɔɔ bɛyɛ ɛbɔ nu gyima nu la anu, noko kɛkala mewɔ Amsterdam, suakpole mɔɔ wɔ Netherlands la azo. Ɛnee ɛzonlenlɛ gyima ne ɛlɛkɔ ɔ nyunlu. Wɔ siane ne mɔɔ lumua la anu, memanle mbuluku dɔɔnwo mendɛlale mɔɔ memanle ye wɔ siane ngɔnla ne mɔɔ ɛze la anu. Yeangyɛ menyianle Baebolo sukoavoma mɔɔ bɛbo mɔtwɛ. Mekɛ mɔɔ bɛkpale me kɛ asafo nu sonvolɛ (mɔɔ ɛnɛ bɛfɛlɛ ye mgbanyinli avinli ngitanwodivolɛ la), bɛmanle me bagua nu ɛdendɛlɛ mɔɔ lumua la. Me ahonle dule, yemɔti mekɛ mɔɔ bɛyele me bɛhɔle asafo fofolɛ nu la, me nye liele. Ɛnee menze kɛ wɔ ɛvolɛ dɔɔnwo anzi, mebamaa ɛdendɛlɛ mɔɔ ɔbo 5,000!\nMarkus (fema zo kpalɛ) ɔlɛyɛ kpalɛ zo daselɛlilɛ wɔ ɛleka mɔɔ bikye Amsterdam la wɔ 1950 ne anu\nBɛyele me bɛhɔle Haarlem wɔ May 1950. Bɛvɛlɛle me kɛ mengɔnyɛ maanzinli zo neavolɛ. Nlafelɛ angɔ me nye zo kenle nsa. Menganle mengilele Robert Winkler, mediema mɔɔ ɛnee bɛlɛsonle wɔ ɔfese ne la anu ko kɛ, mete nganeɛ kɛ menfɛta, noko ɔzele me kɛ: “Wɔmɔ hyehyɛ ngɛlata ne mɔ ala. Ɛbazukoa.” Mekɛ ekyi guale nu la, bɛtetele me siane ko na membɔle ɔ bo menzonlenle kɛ maanzinli sonvolɛ anzɛɛ (neavolɛ). Mekɛ mɔɔ mengɔkpɔlale asafo bie la, menwunle bɛlɛra anyunlu ɛzelekɛ bie mɔɔ bɛfɛlɛ ye Janny Taatgen, mɔɔ ɔkulo Gyihova kpalɛ na ɔlɛ tunwomaa sunsum la. Yɛgyale wɔ 1955. Kolaa na meadoa me adawu ne azo la, Janny bahilehile kɛzi ɔrayɛle adekpakyelɛnli nee kɛzi yɛzonlenle kɛ agyalɛma la anu.\nYƐZONLENLE KƐ AGYALƐMA\nJanny: Me mame rayɛle Dasevolɛ wɔ 1945 ne anu la, ɛnee meli ɛvolɛ 11. Ndɛndɛ ne ala, ɔnwunle kɛ nwolɛ hyia kɛ ɔ nee ɔ mra nsa ne sukoa Baebolo ne, noko me papa dwazole tiale nɔhalɛ ne, yemɔti ɛnee ɔkile yɛ debie wɔ mekɛ mɔɔ me papa ɛnle sua nu la.\nMe ayia mɔɔ lumua la a le maangyeba nyianu ne mɔɔ bɛyɛle ye wɔ Hague 1950 ne la. Wɔ dapɛne ko anzi, mengɔle me debiezukoalɛ mɔɔ lumua wɔ Belemgbunlililɛ Asalo la wɔ Assen (Drenthe). Me ze vale ɛya na ɔdule me ɔvile ye sua nu. Me mame hanle kɛ, “Ɛze ɛleka mɔɔ ɛbahola wɔahɔ la.” Menwunle kɛ me sunsum nu mediema ne mɔ anwo edwɛkɛ a ɔlɛka a. Menlumuale mengɔndɛnlanle abusua bie mɔɔ bɛbikye yɛ na bɛle Alasevolɛ la ɛkɛ, noko ɛnee me papa tɛgyegye me, yemɔti mendule mengɔle Deventer (Overijssel), asafo ne mɔɔ wɔ mayɛle 60 (anzɛɛ km 95) la anu. Ɛnee mele kakula ekyi bie yemɔti, arane mgbanyima gyegyele me papa kɛ yemaa medu mevi sua nu la. Ɔlua zo, ɔhanle kɛ menzia membɛla sua nu. Ɔwɔ nuhua kɛ me ze anva nɔhalɛ ne ɛdeɛ, noko awieleɛ kolaa ne, ɔmanle me adenle mengɔle debiezukoalɛ ne amuala nee daselɛlilɛ.\nJanny (fema zo kpalɛ) ɔlɛyɛ adekpakyelɛ boavolɛ wɔ 1952 ne anu\nMekɛ mɔɔ menziale membale sua nu la yeangyɛ me mame anwo dole ye kpole bie na ɛnee medame a ɔwɔ kɛ meyɛ sua nu gyima kɔsɔɔti a. Ɛhye mɔ amuala anzi, menyinle sunsum nu na bɛzɔnenle me wɔ 1951 na ɛnee meli ɛvolɛ 17. Me mame dele kpɔkɛ wɔ 1952 ne la, me nee mediema mraalɛ nsa yɛle adekpakyelɛ (boavolɛ) siane nwiɔ. Yɛvale ɛlɛne mɔɔ sua gyi zo la yɛhanle edwɛkɛ ne wɔ azuamgbole nwiɔ mɔɔ wɔ Drenthe la azo. Membɔle dahuu adekpakyelɛ gyima ne abo wɔ 1953 ne anu. Ɛvolɛ ko anzi, maanzinli zo neavolɛ ko mɔɔ ɔle kpavolɛ la rakpɔlale yɛ asafo ne. Bɛfɛlɛ ye Markus. Kɛmɔ yɛdele nganeɛ kɛ yɛbahola yɛazonle Gyihova kpalɛ kɛ agyalɛma la ati, yɛgyale wɔ May 1955 ne anu.—Nolo. 4:9-12.\nYɛ atɔfolɛlielɛ kenle ne wɔ 1955 ne anu\nMarkus: Yɛ atɔfolɛlielɛ ne anzi, bɛ nee yɛ hɔle Veendam (Groningen) kɛ adekpakyelɛma. Yɛdɛnlanle sua ekyi bie mɔɔ ye tɛtɛlɛ le mita nwiɔ na ye tendenle le mita nsa la anu. Noko Janny zieziele sua ne anu kɛnlɛma kpalɛ. Aleɛ dwo biala a, ɛnee ɔwɔ kɛ yɛye yɛ ɛkponle ne nee yɛ mbia ngyikyi nwiɔ ne amaa yɛanyia ɛleka yɛava yɛ ɛkpa ne mɔɔ ɔzua bane ne la yɛazie.\nSiane nsia pɛle nu la, bɛdole ɛsalɛ bɛvɛlɛle yɛ kɛ yɛhɔyɛ neavolɛ adenduvo gyima wɔ Belgium. Wɔ 1955 ne anu, ɛnee nolobɔlɛma kɛyɛ 4,000 ala a wɔ maanle ne anu a. Kɛkala bɛyɛ mɔnwo nsia! Menli mɔɔ wɔ Flanders, wɔ Belgium sɔlɔ la, ka aneɛ ne mɔɔ Netherland amra ka la bie. Noko akee, Belgianma ɛdeɛ ne le ngakyile ekyi, yemɔti alumua ne ɛnee ɔwɔ kɛ yɛsukoa.\nJanny: Neavolɛ adenduvo gyima ne hyia tunwomaa sunsum. Ɛnee yɛfa basekɛ a yɛkɔkpɔla asafo ne mɔ a, na yɛdɛnlanle mediema azua nu. Kɛmɔ ɛnee yɛnlɛ yɛ ti anwo sua la ati, ɛnee yɛtɛnla asafo ko anu dedee Kenlenzile na Dwɛkɛ nwonlomɔ yɛadu. Noko yɛbule yɛ ɛzonlenlɛ gyima ne kɛ nyilalɛ mɔɔ ɔvi Gyihova.\nMarkus: Alumua ne, ɛnee yɛnze mediema mɔɔ wɔ asafo ne mɔ anu la biala, noko bɛlale atiakunlukɛnlɛma nee ɛyɛvolɛyɛlɛ subane ali. (Hib. 13:2) Yɛkpɔlale asafo mɔɔ bɛka Dutch aneɛ wɔ Belgium la fane dɔɔnwo wɔ ɛvolɛ dɔɔnwo anu. Ɛhye ɛmaa yɛnyia nyilalɛ dɔɔnwo. Kɛ neazo la, asɛɛ yɛze mediema mɔɔ wɔ Dutch maangyeba ne anu la amuala, na bɛla yɛ ahonle nwo. Yɛnwu ngakula dɔɔnwo mɔɔ bɛnyi nwonane nu nee sunsum nu, bɛyila bɛ nwo zo bɛmaa Gyihova na bɛva Belemgbunlililɛ gyima ne bɛlumua la. Yɛdi fɛlɛko kpole kɛ yɛnwu kɛ bɛ nuhua dɔɔnwo ɛlɛsonle Gyihova nɔhalɛ nu wɔ dahuu ɛzonlenlɛ gyima ne anu la. (3 Dwɔn 4) “Anwosesebɛ” ɛmanlɛ ɛhye ɛmmaa ɔnyɛ se kɛ yɛbavi ahonle nu yɛayɛ yɛ gyima ne.—Wulo. 1:12.\nNGYEGYELƐ NEE NYILALƐ\nMarkus: Ɔvi mekɛ mɔɔ yɛgyale la, ɛnee yɛkulo kɛ yɛkɔ Geleade sukulu ne bie. Yeanyɛ boɛ fee la, ɛnee yɛfa dɔnehwele ko yɛsukoa Nrelenza kenle ko biala. Noko ɔnla aze kɛ ɛbalua mbuluku zo ala wɔazukoa Nrelenza, yemɔti yɛzile kpɔkɛ kɛ yɛbava yɛ ademanlɛ mekɛ yɛahɔ England amaa yɛava aneɛ ne yɛali daselɛ. Wɔ ɛvolɛ 1963 ne anu, yɛnyianle kɛlata yɛvile asafo ti wɔ Brooklyn. Ɛnee ngɛlata nwiɔ a wɔ nu a, me ɛdeɛ ko yɛɛ Janny ɛdeɛ ko. Ɛnee me kɛlata ne le ɛsalɛdolɛ mɔɔ ɔbamaa meanyia siane bulu ndetelɛ wɔ Geleade a. Ɛnee bɛbalua zo bɛahile yɛ adenle mɔɔ ahyehyɛdeɛ ne dua zo di ninyɛne nwo gyima la. Ɛhye ati, sukoavoma 100 ne mɔɔ bɛvɛlɛle bɛ la anu 82 le mrenya.\nJanny: Bɛhanle ye wɔ me kɛlata ne anu kɛ, menva nzɛlɛlɛ menzuzu nwo saa mekulo kɛ metɛnla Belgium wɔ mekɛ mɔɔ Markus ɛhɔ Geleade la a. Nɔhalɛ, mɔlebɛbo ne me nwo bubule me. Ɛnee ɔzɔho kɛ Gyihova anyila mɔdenle mɔɔ membɔle kɛ meyɛ dɔɔnwo la azo. Noko akee, mengakyele bodane mɔɔ Geleade Sukulu ne gyi zo la—kɛ ɔboa bɛdabɛ mɔɔ bɛkɔ bie la yeamaa bɛabɔ edwɛkpa ne nolo wɔ ewiade amuala. Menliele mendole nu kɛ mebahendɛ, yemɔti bɛmanle me nee Anna yɛɛ Maria Colpaert, adekpakyelɛ titilema nwiɔ mɔɔ bɛyɛ deɛ kpalɛ la yɛle adekpakyelɛ titile gyima ne wɔ Belgianma suakpole Ghent azo.\nMarkus: Kɛmɔ ɛnee mende Nrelenza ne kpalɛ la ati, bɛmanle mengɔnile siane nnu wɔ Brooklyn kolaa na sukulu ne abɔ ɔ bo. Menyɛle gyima wɔ “Shipping Department” nee “Service Department.” Gyima mɔɔ menyɛle ye wɔ yɛ ewiade amuala gyima ne ati mɔɔ memboale memanle bɛvale mbuluku bɛhɔle Ehyia, Europe, nee Ameleka Nyiakɛ la, manle menwunle yɛ ewiade amuala mediemayɛlɛ ne kpalɛ. Mekakye Adiema A. H. Macmillan, mɔɔ ɛnee le neavolɛ adenduvo wɔ Adiema Russell mekɛ zo la kpalɛ kpalɛ. Mekɛ zɔhane, ɛnee yeyɛ kpanyinli na ɔ nzo ɛlɛti, noko ɛnee ɔba debiezukoalɛ ne kɔsɔɔti. Ɛhye nyianle me nwo zo tumi kpole, na ɔmanle menwunle kɛ ɔnle kɛ yɛbu yɛ nye yɛgua yɛ Keleseɛnema ayia zo.—Hib. 10:24, 25.\nJanny: Me nee Markus luale kɛlata ɛhɛlɛlɛ zo lile ngitanwo fane dɔɔnwo dapɛne biala. Ɛnee yɛ nwo dɔ yɛ nwo kpalɛ! Noko, Markus anye liele ndetelɛ ne mɔɔ ɛnee ɔlɛnyia ye wɔ Geleade la anwo, na medame noko me nye liele kpole wɔ me ɛzonlenlɛ gyima ne anu. Markus vi United States kara la, ɛnee melɛyɛ Baebolo ɛzukoalɛ 17! Nɔhalɛ nu, yɛ nuhua mɔɔ tetele siane 15 la ɛnla aze ɛdeɛ, noko menwunle kɛ Gyihova yilale yɛ afɔlebɔlɛ ne azo. Kenle mɔɔ Markus bara la, anwumalɛne ne hyɛle adenle nu yemɔti mekɛ mɔɔ ɔradwule la yɛyɛle yɛ nwo atuu na yɛzunle. Ɔvi mekɛ zɔhane yɛ avinli ɛtɛtele bieko.\nYƐ NYE SƆ ƐZONLENLƐ NWO ADENLE BIALA MƆƆ YƐNYIANLE LA\nMarkus: Mekɛ mɔɔ menvile Geleade membale wɔ December 1964 la, bɛvɛlɛle yɛ wɔ Bɛtɛle. Ɛnee yɛnze kɛ tɛ gyima mɔɔ yɛbayɛ ye dahuu la ɛne. Wɔ siane nsa pɛ anzi, bɛmanle yɛhɔyɛle maangyeba zo neavolɛ gyima wɔ Flanders. Mekɛ mɔɔ bɛ nee Aalzen nee Els Wiegersma rale Belgium kɛ edwɛkpatɛlɛvolɛma la, bɛmanle bɛrayɛle maangyeba zo neavolɛ gyima ne na yɛziale yɛhɔle Bɛtɛle. Ɛnee meyɛ gyima wɔ “Service Department.” Ɔvi 1968 kɔdwu 1980, bɛhakyile yɛ gyimalilɛ ne fane dɔɔnwo, yɛsonle Bɛtɛle ekyi a, ɛnee yɛhɔyɛ neavolɛ adenduvo gyima ne noko ekyi. Awieleɛ bɔkɔɔ ne, ɔvi 1980 kɔdwu 2005 menzonlenle kɛ maangyeba zo neavolɛ.\nƆnva nwo kɛ yɛ gyimalilɛ hakyile fane dɔɔnwo la, yɛ rɛle anvi ye ɛlɛ kɛ yɛyilale yɛ nwo zo kɛ yɛbavi ɛkɛla muala anu yɛazonle Gyihova. Yɛ nye liele gyimalilɛ biala mɔɔ yɛnyianle la anwo kpalɛ, na ɛnee yɛlɛ anwodozo kɛ nzenzaleɛ biala mɔɔ bɛbayɛ la bamaa Belemgbunlililɛ gyima ne ahɔ ɔ nyunlu.\nJanny: Me nye liele nwolɛ adenle kɛnlɛma mɔɔ me nee Markus nyianle yɛhɔle Brooklyn wɔ 1977 nee Patterson wɔ 1997. Bɛhɔtetele ye bieko amaa yeaboka Ɔfese Kɔmatii ne anwo.\nGYIHOVA ZE YƐ NGYIANLƐ\nMarkus: Wɔ 1982 ne anu, bɛyɛle Janny apelehyɛne noko ɔ nwo zale. Ɛvolɛ nsa pɛle nu la, asafo ne mɔɔ wɔ Louvain la manle yɛ sua wɔ bɛ Belemgbunlililɛ Asalo ne anwuma. Wɔ ɛvolɛ 30 anu, ɛhye a le mekɛ mɔɔ ɔlumua mɔɔ yɛnyia yɛ ti anwo sua a. Ɔdwu Dwɛkɛ na yɛlɛboɔboa yɛ nwo yɛahɔkpɔla asafo bie a, ɛnee ɔwɔ kɛ mefo kpolike ne mɔɔ ɔdoa zo 54 la medwu fane dɔɔnwo mefa yɛ ninyɛne ne mekɔ! Wɔ ɛvolɛ 2002 ne anu, yɛ nye liele kɛ bɛyɛle ngyehyɛleɛ kɛ yɛbahola yɛanyia sua wɔ ɛbolɔnsam ne aze la. Menyianle ɛvolɛ 78 la, bɛyɛle yɛ adekpakyelɛ titilema wɔ suakpole Lokeren azo. Yɛ nye die kɛ yɛkola yɛsonle wɔ adenle ɛhye azo, na yɛkɔ daselɛlilɛ dahuu la.\n“Yɛdie yɛdi ɛsesebɛ kɛ tɛ ɛleka mɔɔ yɛsonle anzɛɛ nwolɛ adenle mɔɔ yɛlɛ la a anwo hyia a, na emomu, ahenle mɔɔ yɛsonle ye la”\nJanny: Yɛva ɛvolɛ mɔɔ ɔbo 120 la yɛyɛ dahuu ɛzonlenlɛ gyima ne! Yɛnwu ye wienyi kɛ Gyihova ɛwɔkɛ ne le nɔhalɛ kɛ ‘ɔnrɛgyakyi yɛ ɛlɛ’ na saa yɛsonle ye nɔhalɛ nu a ‘yɛnrɛhyia debie biala anwo.’—Hib. 13:5; Mɛla 2:7.\nMarkus: Mekɛ mɔɔ yɛle ngakula la, yɛyilale yɛ nwo zo yɛmanle Gyihova. Yɛamkpondɛ ninyɛne mgbole ɛlɛ. Ɛnee yɛlɛ ɛhulolɛ kɛ yɛbalie gyimalilɛ biala yɛado nu ɔluakɛ yɛdie yɛdi ɛsesebɛ kɛ tɛ ɛleka mɔɔ yɛsonle anzɛɛ nwolɛ adenle mɔɔ yɛlɛ la a anwo hyia a, na emomu, ahenle mɔɔ yɛsonle ye la.\n^ ɛden. 5 Nzinlii, me papa, me mame, raalɛ kpanyinli bie, nee me mediema mrenya nwiɔ rayɛle Alasevolɛ.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ July 2013


Ɛbɛlabɔlɛ Nu Edwɛkɛ: Ɛleka Mɔɔ Dahuu Ɛzonlenlɛ Gyima Ne—Ɛva Me Ɛradwu La | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nLa Robert Wallen anloa edwɛkɛ\nSaa mekakye ɛvolɛ 65 ne mɔɔ meva meyɛ dahuu ɛzonlenlɛ gyima ne la a, mekola meka ye nɔhalɛ nu kɛ menyia anyelielɛ dɔɔnwo wɔ me ɛbɛlabɔlɛ nu. Ɛhye ɛngile kɛ me rɛle ambɔ anzɛɛ me sa nu ando ɛlɛ. (Edw. 34:12; 94:19) Noko meka ye kɔsɔɔti mebɔ nu a, mebaha kɛ menyia nvasoɛ dɔɔnwo wɔ me ɛbɛlabɔlɛ mɔɔ gyi bodane kpalɛ zo la anu!\nMEMAMBOKALE Brooklyn Bɛtɛle abusua ne anwo wɔ September 7, 1950. Wɔ zɔhane mekɛ ne, ɛnee mediema 355 mɔɔ bɛvi manle ngakyile nu na bɛli ɛvolɛ 19 mɔɔ kɔ 80 la a wɔ Bɛtɛle abusua ne anu a. Ɛnee bɛ nuhua dɔɔnwo le Keleseɛnema mɔɔ bɛkpokpa bɛ.\nKƐZI MEMBƆLE GYIHOVA ƐZONLENLƐ BO LA\nBɛzɔnenle me la ɛnee meli ɛvolɛ 10\nMenzukoale yɛ ‘anyelielɛ Nyamenle’ ne anwo debie menvile me nli ɛkɛ. (1 Tem. 1:11) Ɔbɔle Gyihova ɛzonlenlɛ bo la ɛnee me le kakula ekyi bie. Mekɛ mɔɔ menlile ɛvolɛ bulu wɔ July 1, 1939 la, bɛzɔnenle me wɔ maanzinli nyianu bie mɔɔ bɛyɛle ye wɔ Columbus, wɔ Nebraska, U.S.A. la abo. Ɛnee yɛle kɛyɛ ɛya ko na yɛyiale nu wɔ sua bie mɔɔ yɛhayele la anu yɛdiele ɛdendɛlɛ mɔɔ Joseph Rutherford manle la. Ɔ ti ne se: “Ɔka A Bɛnga Arane anzɛɛ Fanwodi.” Mekɛ mɔɔ ɛdendɛlɛ ne ɛlɛkɔ zo la menli ekpunli bie rale ɛleka mɔɔ yɛlɛyɛ ayia ne la. Bɛbule anlenkɛ ne bɛrazɛkyele ayia ne, na bɛhwenle yɛ bɛvindele. Yɛhɔyiale adiema ko ɛya mɔɔ bikye sua zo la anu yɛdiele gyimalilɛ ne mɔɔ ɛnee ɛha la. Kɛmɔ ɛkola ɛnwu ye la, me rɛle ɛtɛfile kenle mɔɔ bɛzɔnenle me la ɛlɛ!\nƆmɔ yelele ɔ nwo kɛ ɔtete me wɔ nɔhalɛ ne anu. Ɛnee me papa le sonla kpalɛ nee selɛ kpalɛ ɛdeɛ, noko ɛnee ɔ nye ɛnlie Nyamenle ɛzonlenlɛ anzɛɛ me sunsum nu ɛkpazilɛ nwo kpalɛ. Ɔmɔ nee Alasevolɛ mɔɔ ɛha mɔɔ bɛwɔ Omaha Asafo ne anu la boale me dɔɔnwo.\nMENZILE MƆƆ MEBAYƐ LA ANWO KPƆKƐ\nMɔɔ ɔka ekyii mewie sukunwiɔ la, ɛnee ɔwɔ kɛ mesi mɔɔ mebayɛ ye wɔ ɛbɛlabɔlɛ nu la anwo kpɔkɛ. Wɔ ademanlɛ biala anu, me nee me tipɛnema yɛle ademanlɛ adekpakyelɛ, (ɛnɛ bɛfɛlɛ ye adekpakyelɛ boavolɛ).\nBɛkpale mediema mgbavolɛ nwiɔ mɔɔ bɛtɛgyale na bɔ zo mɔɔ bɛwie Geleade Sukulu mɔɔ tɔ zo nsuu—John Chimiklis nee Ted Jaracz—kɛ neavolɛ adenduvoma wɔ ɛleka mɔɔ ɛnee yɛwɔ la. Mekɛ mɔɔ mendele kɛ bɔ zo mɔɔ bɛbo ɛvolɛ 20 ekyi la ɔyɛle me azibɛnwo. Ɛnee meli ɛvolɛ 18, na ɔka ekyii mewie ndoazo sukulu. Metɛkakye kɛ Adiema Chimiklis bizale me kɛ duzu a mekulo kɛ meyɛ ye wɔ ɛbɛlabɔlɛ nu a. Mɔɔ menganle mengilele ye la, ɔdule me folɛ kɛ: “Ɛhɛe, fa ɛ nwo wula ɛzonlenlɛ gyima ne anu ndɛndɛ. Ɛnze ɛleka mɔɔ ɔbava wɔ yeahɔdwu a.” Folɛdulɛ zɔhane nee mediema nwiɔ ne neazo ne boale me totohyia. Yemɔti mekɛ mɔɔ menwiele sukulu la membɔle adekpakyelɛ gyima ne abo wɔ 1948.\nKƐ ƆYƐLE MƆƆ MEMBALE BƐTƐLE LA\nWɔ July 1950, me nee me awovolɛ hɔle maanle nee maanle avinli nyianu wɔ Yankee Stadium wɔ New York City. Wɔ nyianu ne abo, mengɔle ayia mɔɔ bɛyɛ bɛmaa menli mɔɔ kulo kɛ bɛkɔyɛ gyima wɔ Bɛtɛle la bie. Mengɛlɛle kɛlata kɛ, me nye die nwo kɛ mebarayɛ gyima wɔ ɛkɛ.\nƐnee me papa kulo kɛ metɛnla ye sua nu ɛkɛ meyɛ adekpakyelɛ gyima ne ɛdeɛ, noko ɛnee ɔkpondɛ kɛ metua sua nee aleɛ nwo kakɛ ne bie. Yemɔti, kenle ko bie, wɔ August mɔlebɛbo mɔɔ ɛnee melɛkɔ meahɔkpondɛ gyima la, mengɔneanle yɛ posu ɔfese ɛlɛka ne anu. Ɛnee me kɛlata bie mɔɔ vi Brooklyn la wɔ nu. Nathan H. Knorr yɛɛ ɛva ɔ sa ɛwula ɔ bo a. Ɔhɛlɛle kɛ: “Yɛ sa ɛha wɔ Bɛtɛle ademizalɛ kɛlata ne. Mete ɔ bo kɛ ɛdie ɛto nu kɛ ɛbadɛnla Bɛtɛle dedee wɔawu. Yemɔti mekulo kɛ ɛba Bɛtɛle wɔ 124 Columbia Heights, Brooklyn, New York, wɔ September 7, 1950.”\nMɔɔ me papa vi gyima rale sua nu kenle zɔhane la, menzele ye kɛ menyia gyima. Ɔhanle kɛ, “Mo, nienwu a ɛbayɛ gyima ne a?” Membuale ye kɛ wɔ “Brooklyn Bɛtɛle, bɛbadua me dɔla 10.00 siane biala.” Ɛhye zinli ɔ nwo, noko ɔhanle kɛ saa yemɔ a mekulo a ɛnee membɔ mɔdenle kɛ ɔbawie me boɛ. Yeangyɛ, bɛzɔnenle ye wɔ maangyeba nyianu bie mɔɔ bɛyɛle ye wɔ Yankee Stadium wɔ 1953 la abo!\nMe nee me adekpakyelɛ boavolɛ, Alfred Nussrallah\nBɛvɛlɛle me adekpakyelɛ bokavolɛ Alfred Nussrallah noko wɔ Bɛtɛle wɔ zɔhane mekɛ ne, yemɔti yɛbɔle nu yɛhɔle. Nzinlii, ɔgyale na ɔ nee ɔ ye Joan hɔle Geleade, yemɔti bɛhɔyɛle edwɛkpatɛlɛvolɛ gyima ne wɔ Lebanon, yɛɛ bɛrayɛle neavolɛ adenduvo gyima wɔ United States.\nGYIMA MƆƆ MENYƐLE YE WƆ BƐTƐLE\nƐleka mɔɔ menlumuale menyɛle gyima wɔ Bɛtɛle la a le Mbulukuyɛlɛleka ne. Buluku mɔɔ lumua mɔɔ menyɛle nwolɛ gyima la a le What Has Religion Done for Mankind? (Duzu A Ɛzonlenle Ɛyɛ Ɛmaa Alesama A?) Mekɛ mɔɔ menyɛle gyima wɔ Mbulukuyɛlɛleka ne siane mɔtwɛ la, bɛyele me bɛhɔle Ɛzonlenlɛ Nwo Gyimalilɛleka ne, me nee Adiema Thomas J. Sullivan hɔyɛle gyima. Me nye liele ye gyima nwo na menyianle nvasoɛ menvile anwuma nrɛlɛbɛ ndelebɛbo nee nwunu mɔɔ ɛnee yenyia ye ɛvolɛ dɔɔnwo wɔ ahyehyɛdeɛ ne anu la azo.\nMɔɔ menyɛle gyima asɛɛ ɛvolɛ nsa wɔ Ɛzonlenlɛ Nwo Gyimalilɛleka ne la, Max Larson mɔɔ ɛnee nea mbulalɛ gyima ne azo la hanle hilele me kɛ Adiema Knorr kpondɛ kɛ ɔnwu me. Ɛnee mengola mennwu ye saa meyɛ ɛtane bie a. Mekɛ mɔɔ Adiema Knorr hanle kɛ ɔkpondɛ kɛ ɔnwu ye saa mekulo kɛ mefi Bɛtɛle kenlensa ye la, me ahonle dɔle me azule nu. Ɛnee ɔkpondɛ kɛ awie bayɛ gyima wɔ ye ɔfese ɛkɛ mekɛ ekyii, na ɔkpondɛ kɛ ɔnwu ye saa mebayɛ a. Menzele ye kɛ metɛyɛle me adwenle kɛ mefi Bɛtɛle. Yemɔti, menyianle nwolɛ adenle mengɔnyɛle gyima wɔ ye ɔfese ɛkɛ ɛvolɛ 20.\nMeta meka kɛ anrɛɛ menrɛhola menrɛdua ndetelɛ mɔɔ menyianle menvile Mediema Sullivan nee Knorr, yɛɛ Bɛtɛlema mɔɔ ɛha mɔɔ bie mɔ a le Milton Henschel, Klaus Jensen, Max Larson, Hugo Riemer, nee Grant Suiter ɛkɛ la anwo kakɛ. *\nMediema mɔɔ me nee bɛ yɛle gyima la yɛle bɛ ngyehyɛleɛ kpalɛ wɔ gyima mɔɔ bɛyɛle ye ahyehyɛdeɛ ne anu la anwo. Ɛnee Adiema Knorr yɛ gyima a ɔnvɛ. Ɛnee ɔkpondɛ kɛ Belemgbunlililɛ gyima ne anu tɛlɛ kpalɛ. Menli mɔɔ nee ye yɛle gyima la nwunle kɛ ye edwɛkɛ ɛhanlɛ ɛnyɛ se. Saa yɛ nee ye ɛnyɛ adwenle wɔ debie bie anwo bɔbɔ a, yɛkola yɛnyia anwodozo yɛka.\nMekɛ bie, Adiema Knorr nee me hanle kɛzi ɔwɔ kɛ yɛdi ninyɛne ngyikyi nwo gyima la anwo edwɛkɛ. Mɔɔ ɔkilehile nu yeahile me la, ɔzele me kɛ, mekɛ mɔɔ ɛnee ɔnea mbulalɛ gyima ne azo la, ɔyɛ a Adiema Rutherford fɛlɛ ye fonu zo ka kile ye kɛ: “Adiema Knorr, saa ɛvi mbulalɛ gyima nu ɛkɛ ɛlɛba wɔarali debie a, anrɛɛ fa wolɔba mɔɔ bɛfa bɛkyikyi pɛnsele ngɛlɛlera la bɛlɛ me. Mehyia bie wɔ me ɛkponle ne azo.” Adiema Knorr hanle kɛ debie mɔɔ ɔdumua ɔyɛ la a le kɛ ɔkɔ ɛleka mɔɔ bɛfa ninyɛne zɔhane mɔ bɛsie la, na ɔfa wolɔba ne bie ɔgua ye kodoku nu. Na bɛbɔ bulu nee nwiɔ a, yeava yeahɔ Adiema Rutherford ɔfese. Ɔle debie ekyi noko ɔboale Adiema Rutherford. Akee Adiema Knorr zele me kɛ: “Mekulo kɛ menyia pɛnsele mɔɔ bɛzinzi la wɔ me ɛkponle ne azo dahuu. Yemɔti, mesɛlɛ wɔ anrɛɛ fa bie gua ɛkɛ nwonlomɔ biala.” Wɔ ɛvolɛ dɔɔnwo anu, meneanle kɛ bɛzinzi ye pɛnsele ne mɔ ati.\nƐnee Adiema Knorr ta ka kɛ saa bɛlɛka gyima bie mɔɔ bɛkpondɛ kɛ yɛyɛ la anwo edwɛkɛ bɛahile yɛ a, anrɛɛ yɛdie ye kpalɛ. Kenle ko bie, ɔhilehilele kɛzi ɔwɔ kɛ medi edwɛkɛ bie anwo gyima la anu wienyi ɔhilele me, noko meandie ye kpalɛ. Zɔhane ati, memanle ɔ ti zile aze. Ɔgyegyele me kpalɛ, yemɔti mengɛlɛle ye kɛlata sikalɛ bie kɛ ɔyɛ me nyane kɛ ɛhye ɛzi la, yemɔti ɔye me ɔvi ye ɔfese ɛkɛ. Wɔ nwonlomɔ ne anu ala, Adiema Knorr rale me ɛkɛ. Ɔhanle kɛ: “Robert, me sa ɛha wɔ kɛlata ne. Ɛvonle, menganle nwolɛ edwɛkɛ mengilele wɔ, na medie medi kɛ kenle fofolɛ ɛbanlea boɛ. Akee maa yɛhɔyɛ gyima.” Me nye liele atiakunlukɛnlɛma ne mɔɔ ɔlale ye ali la anwo kpalɛ.\nMENYIANLE ADWENLE KƐ MEGYA\nMɔɔ menyɛle gyima wɔ Bɛtɛle ɛvolɛ mɔtwɛ la, ɛnee mendwenle adwenle biala kɛ me Bɛtɛle gyima ne ala. Noko, nzenzaleɛ rale. Mɔɔ yɛbayɛ maanle nee maanle avinli nyianu ne wɔ Yankee Stadium nee Polo Grounds wɔ 1958 la, menwunle Lorraine Brookes, mɔɔ menyiale ye wɔ 1955 wɔ mekɛ mɔɔ ɛnee ɔlɛyɛ adekpakyelɛ gyima ne wɔ Montreal, Canada la. Me nye liele kɛzi ɛnee ɔlɛyɛ dahuu ɛzonlenlɛ gyima ne nee ɛhulolɛ mɔɔ ɔlɛ kɛ ɔbahɔ ɛleka biala mɔɔ Gyihova ahyehyɛdeɛ ne kɛzoa ye la anwo kpalɛ. Ɛnee Lorraine bodane a le kɛ ɔbahɔ Geleade Sukulu ne bie. Mekɛ mɔɔ ɔlile ɛvolɛ 22 la bɛmanle ɔhɔle sukulu ne mɔɔ ɔtɔ zo 27 la wɔ 1956. Mɔɔ ɔwiele la bɛmanle ɔhɔle Brazil kɛ edwɛkpatɛlɛvolɛ. Menwunle Lorraine wɔ ɛvolɛ 1958 ne anu la, ɔkponlenle zo kɛ ɔbagya me. Yɛyɛle ngyehyɛleɛ kɛ yɛbagya wɔ ye ɛvolɛ bieko anu, na ɛnee yɛlɛ anyelazo kɛ bɛbamaa yɛahɔyɛ edwɛkpatɛlɛvolɛma.\nMengale mɔɔ mezuzu nwo mengilele Adiema Knorr la, ɔhanle kɛ yɛhendɛ ɛvolɛ nsa, yemɔ saa yɛgya a yɛbadɛnla Brooklyn Bɛtɛle. Wɔ zɔhane mekɛ ne saa bɛbakponle zo bɛamaa agyalɛma bie adɛnla Bɛtɛle a, ɛnee ɔwɔ kɛ bɛ nuhua ko ɛyɛ gyima wɔ Bɛtɛle ɛvolɛ bulu na ko ne noko ɛyɛ gyima wɔ ɛkɛ ɛvolɛ nsa. Yemɔti, Lorraine kponlenle zo kɛ ɔbayɛ gyima wɔ Brazil Bɛtɛle ɛvolɛ nwiɔ na yearayɛ gyima wɔ Brooklyn Bɛtɛle ɛvolɛ ko kolaa na yɛagya.\nWɔ ɛvolɛ nwiɔ ne mɔɔ lumua la anu ɛnee kɛlata ala a yɛkola yɛkɛlɛ yɛ nwo a. Ɛnee telefuu bolɛ yɛ se kpalɛ, yɛɛ ɛnee e-mail ɛnle ɛkɛ! Mekɛ mɔɔ yɛgyale wɔ September 16, 1961 la, ɔyɛle yɛ fɛ kɛ Adiema Knorr a manle yɛ agyalɛ ɛdendɛlɛ ne la. Nɔhalɛ, ɛvolɛ ekyi ne mɔɔ yɛvale yɛhendɛle la yɛle yɛ nye zo mekɛ tendenle kpalɛ. Noko kɛkala, saa yɛnea nyilalɛ nee anyelielɛ mɔɔ yɛnyia ye wɔ ɛvolɛ mɔɔ bo 50 mɔɔ yɛva yɛgya la anu la a, yɛdie yɛto nu kɛ ɔle kpalɛ kɛ yɛhendɛle la!\nYɛ atɔfolɛlielɛ kenle ne. Ɔvi bɛne zo: Nathan H. Knorr, Patricia Brookes (Lorraine adiema raalɛ ɔ), Lorraine yɛɛ medame, Curtis Johnson, Faye nee Roy Wallen (me awovolɛ)\nNWOLƐ ADENLE NGAKYILE\nWɔ 1964 ne anu, bɛkpale me kɛ neavolɛ mɔɔ kpɔlɔkpɔla Bɛtɛle. Wɔ mekɛ zɔhane, ɛnee bɛmmaa yelɛma nee bɛ hu mɔ ɛndu adenle ɛhye. Bɛyɛle nzenzaleɛ wɔ nu wɔ 1977, bɛmanle yelɛma nee bɛ hu mɔ dule adenle. Wɔ ɛvolɛ zɔhane anu, me nee Lorraine yɛɛ Grant nee Edith Suiter hɔkpɔlale Bɛtɛle mɔɔ bɛwɔ Germany, Austria, Greece, Cyprus, Turkey, yɛɛ Israel la. Saa bɛka bɛbɔ nu a mehɔ maanle 70 azo wɔ ewiade amuala.\nMekɛ bie mɔɔ yɛhɔle Brazil wɔ 1980 ne anu la, yɛhɔle Belém, sua bie mɔɔ wɔ azɛlɛ ne avinli mɔɔ ɛnee Lorraine ɛyɛ edwɛkpatɛlɛvolɛ gyima wɔ ɛkɛ la azo. Yɛhɔkpɔlale mediema mɔɔ bɛwɔ Manaus la noko. Wɔ ɛdendɛlɛ bie mɔɔ yɛmanle ye wɔ nwɔhoalilɛleka bie abo la, yɛnwunle kɛ mediema ekpunli bie mɔɔ bɛnyɛ ninyɛne le kɛ mraalɛ mɔɔ bɛfo bɛ nvoka anwo nee mrenya mɔɔ bɛsomaa bɛ sa nu kɛmɔ Brazilima yɛ la bie wɔ ɛkɛ. Duzu ati a ɛnee bɛnyɛ bie a?\nBɛle yɛ mediema Alasevolɛ mɔɔ bɛwɔ ɛleka mɔɔ kokobɛvolɛma dɔɔnwo wɔ wɔ Amazon kpɔkɛmile ne anu. Banebɔlɛ ti, ɛnee bɛngulo kɛ bɛ nee menli mɔɔ wɔ nyianu ne abo la kɛbɔ nu kɛyɛ ninyɛne bie mɔ. Noko akee, yɛ nye liele bɛ nwo kpalɛ, na yɛ rɛle ɛnrɛvi kɛzi ɛnee bɛ nye ɛlie la ɛlɛ! Nea kɛzi Ayezaya edwɛkɛ ne le nɔhalɛ a: “Me sonvolɛma ne bava fɛlɛkolilɛ ado edwɛne bɛ ahonle nu.”—Aye. 65:14.\nƐBƐLABƆLƐ MƆƆ NVASOƐ WƆ ZO NA ƆGYI BODANE ZO\nMe nee Lorraine yɛta yɛsuzu ɛvolɛ mɔɔ bo abulasia mɔɔ yɛva yɛdu yɛ nwo yɛmaa Gyihova la anwo. Yɛ nye die kpalɛ wɔ nyilalɛ mɔɔ Gyihova mɔɔ yɛmaa yehile yɛ adenle ɛmaa yɛnyia ye wɔ ye ahyehyɛdeɛ ne anu la anwo. Ɔwɔ nuhua kɛ mengola mendu adenle mengɔ moa kɛ dɛba ne la ɛdeɛ, noko mekola meyɛ gyima meboa Neazo Eku ne Ngitanwodivoma Kɔmatii ne nee Ɛzonlenlɛ Kɔmatii ne. Me nye sɔ ye kpalɛ kɛ menyia adenle meboa ewiade amuala mediemayɛlɛ eku ne ekyii wɔ zɛhae adenle ne azo la. Ɔsi yɛ nwo dahuu kɛ mgbavolɛ nee mbɛlɛra dɔɔnwo ɛnyia Ayezaya subane ne bie na bɛlɛyɛ dahuu ɛzonlenlɛ gyima ne la. Ɔhanle kɛ: “Mewɔ ɛke! Soa me.” (Aye. 6:8) Menli ɛhye mɔ ɛnwu nɔhalɛ mɔɔ wɔ edwɛkɛ ne mɔɔ maanzinli zo neavolɛ ne hanle hilele me anu la: “Bɔ dahuu ɛzonlenlɛ gyima ne abo ndɛndɛ. Ɛnze ɛleka mɔɔ ɔbava wɔ yeahɔdwu a.”\n^ ɛden. 20 Saa ɛkpondɛ kɛ ɛnwu mediema ɛhye mɔ bie ɛbɛlabɔlɛ nu edwɛkɛ a, nea The Watchtower ɛhye mɔ anu: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); yɛɛ Grant Suiter (September 1, 1983).\nFa nwa awie Fa nwa awie Ɛleka Mɔɔ Dahuu Ɛzonlenlɛ Gyima Ne—Ɛva Me Ɛradwu La


Ɛzoanvolɛma Gyima 6:1-15\n6 Mekɛ ne anu mɔɔ ɛnee ɛdoavolɛma ne anwo ɛlɛso la, Dwuuma mɔɔ ka Giliki aneɛ la bɔle ɔ bo dendɛle tiale Dwuuma mɔɔ ka Hibulu aneɛ la, ɔluakɛ ɛnee bɛbu bɛ nye bɛgua bɛ ahunlanvolɛ ne mɔ anwo zo wɔ aleɛ mɔɔ bɛkyɛ ye alehyenlɛ biala la anu.+ 2 Ɔti Bulu Nee Nwiɔ ne vɛlɛle ɛdoavolɛma ne amuala na bɛhanle kɛ: “Ɔnle kpalɛ* kɛ yɛkɛgyakyi Nyamenle edwɛkɛ ne na yɛkɛgyinla ɛkponle nwo yɛkɛhyɛ aleɛ.+ 3 Ɔti mediema, bɛye bɛ nuhua menli nsuu mɔɔ bɛlɛ duma kpalɛ,*+ mɔɔ sunsum ne ɛyi bɛ tɛkɛɛ na bɛze nrɛlɛbɛ la,+ amaa yɛakpa bɛ na bɛali edwɛkɛ ɛhye mɔɔ nwolɛ hyia la anwo gyima;+ 4 na yɛmɛ yɛbadu yɛ nwo yɛazie ɛkɛ yɛayɛ asɔne na yɛahilehile Nyamenle edwɛkɛ ne.” 5 Menli ne amuala anye liele mɔɔ bɛhanle la anwo na bɛyele Sitivin, nrenyia bie mɔɔ ɔlɛ diedi kpole na sunsum nwuanzanwuanza ne ɛyi ye tɛkɛɛ la nee Felepe,+ Polɔkɔlɛse, Nekanɔ, Taemɔn, Paamɛnase yɛɛ Nekɔlɔso mɔɔ vi Anteɔko na yerayɛ Dwuunli la. 6 Bɛvale bɛ bɛrɛlɛle ɛzoanvolɛma ne, na mɔɔ bɛyɛle asɔne bɛwiele la, bɛvale bɛ sa bɛguale bɛ nwo zo.+ 7 Na Nyamenle edwɛkɛ ne hɔle zo dɛlɛle,+ na ɛdoavolɛma ne dodo yɛle mɔnwo dɔɔnwo+ wɔ Gyɛlusalɛm; na ɛsɔfoma dɔɔnwo rayɛle diedima.+ 8 Na ɛnee Sitivin mɔɔ Nyamenle ɛlolɛ nee ye tumi kpole ne wɔ ɔ nwo zo la ɛlɛyɛ nwanwane ninyɛne nee sɛkɛlɛneɛ mgbole wɔ menli ne avinli. 9 Noko menli bie mɔɔ vi ekpunli ne mɔɔ bɛfɛlɛ ye Fanwodima Nyianusua ne anu la, nee Saelinema nee Alɛzandeleama, nee menli bie mɔɔ vi Selesea nee Ehyea la dwazole kɛ bɛ nee Sitivin su kpolera. 10 Noko bɛangola bɛangyinla ye nrɛlɛbɛ nee sunsum ne mɔɔ ɔlɛfa yeadendɛ la anloa.+ 11 Akee bɛwulowulale menli bie abo bɛmaanle bɛhanle kɛ: “Yɛdele kɛ ɔlɛka munzule edwɛkɛ yeatia Mosisi nee Nyamenle.” 12 Na bɛmaanle menli ne, mgbanyima ne mɔ nee mɛla kilehilevolɛma ne vale ɛya, na bɛrale ɔ nwo zo arɛlevilɛ nu bɛrahyele ye na bɛvale ye bɛhɔmaanle Sanhedelin ne. 13 Na bɛmaanle menli ralile daselɛ adalɛ na bɛhanle kɛ: “Nrenyia ɛhye tendɛ tia ɛleka nwuanzanwuanza ɛhye nee Mɛla ne dahuu. 14 Kɛ neazo la, yɛdele kɛ ɔlɛka kɛ Gyisɛse ɛhye mɔɔ vi Nazalɛte la bazɛkye ɛzonlenlɛsua ɛhye na yeahakyi amaamuo ne mɔɔ Mosisi vale gyakyile yɛ la.” 15 Mekɛ mɔɔ bɛdabɛ mɔɔ bɛde Sanhedelin ne anu la amuala nleanle ye koonwu la, bɛnwunle kɛ ɔ nyunlu ɛyɛ kɛ anwumabɔvolɛ nyunlu.\n^ Giliki aneɛ nu, “Ɔnzɔ ɛnyelɛ.”\n^ Anzɛɛ “menli nsuu mɔɔ bɛka bɛ nwo edwɛkɛ kpalɛ.”


Baebolo Ne Le Duzu Buluku?\nKENGA YE WƆ Abbey Abkhaz Abui Acholi Afrikaans Aja Akha Albanian Altai Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mumule Aneɛ Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chile Mumule Aneɛ Chin (Hakha) Chin (Tiddim) Chin (Zotung) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English Esan Estonian Ewe Fante Faroese Fijian Finnish Finnish Mumule Aneɛ Fon French Futuna (East) Ga Galician German Giliki Gitonga Gokana Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Haya Herero Hiligaynon Hindi Hungarian Hunsrik Iban Ibanag Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Ivorian Mumule Aneɛ Japanese Javanese Jula Kabardin-Cherkess Kabiye Kabuverdianu Kachin Kalenjin Kamba Kannada Kanyok Karen (S'gaw) Kazakh Kazakh (Arabic) Khakass Khana Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Mumule Aneɛ Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Luganda Lugbara Lunda Luo Luvale Macua Makhuwa-Meetto Makhuwa-Shirima Makonde Malagasy Malawi Mumule Aneɛ Malay Malayalam Malaysia Mumule Aneɛ Maltese Mam Mambwe-Lungu Mansaka Mapudungun Marathi Mari Mashi Mauritian Creole Maya Mazahua Mbunda Mende Meru Mexico Mumule Aneɛ Mixe (North Central) Mixtec (Guerrero) Mizo Mongolian Moore Myanmar Myanmar Mumule Aneɛ Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepal Mumule Aneɛ Nepali Ngabere Ngangela Ngbandi (Northern) Nias Nigerian Pidgin Niuean Norwegian Nsenga (Mozambique) Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (Cameroon) Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Mumule Aneɛ Romanian Romany (Bulgaria) Romany (Eastern Slovakia) Romany (Lovari, Hungary) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Solomon Islands Pidgin Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Thai Mumule Aneɛ Tigrinya Tiv Tlapanec Toba Tojolabal Tok Pisin Tongan Totonac Tshiluba Tshwa Tsonga Turkish Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietname Mumule Aneɛ Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu zambia Mumule Aneɛ\n1, 2. Duzu ati a Baebolo ne le ahyɛlɛdeɛ kɛnlɛma mɔɔ vi Nyamenle ɛkɛ a?\nSAA ɛ gɔnwo bie kyɛ wɔ debie wɔ mekɛ mɔɔ ɛ nye ɛnla la a, kɛzi ɛte nganeɛ ɛ? Ɛ nwo pele wɔ kɛ ɛbuke nuhua wɔanlea, na ɛ nye die kɛ ɛ gɔnwo ne dwenlenle ɛ nwo la. Na ɛda ye ase.\n2 Baebolo ne le ahyɛlɛdeɛ mɔɔ vi Nyamenle ɛkɛ a. Ɔka edwɛkɛ mɔɔ yɛnrɛnwu ye wɔ ɛleka gyɛne biala la ɔkile yɛ. Kɛ neazo la, ɔka ɔkile yɛ kɛ Nyamenle bɔle anwuma, azɛlɛ ye yɛɛ nrenyia nee raalɛ mɔɔ limoa la. Ɔfa ngyinlazo mɔɔ bahola aboa yɛ wɔ yɛ ngyegyelɛ nu la ɔmaa yɛ. Yɛnwu kɛzi Nyamenle bali ye bodane nwo gyima na yeamaa azɛlɛ ye azo ayɛ ɛleka kpalɛ la wɔ Baebolo ne anu. Baebolo ne le ahyɛlɛdeɛ kɛnlɛma!\n3. Saa ɛlɛsukoa Baebolo ne a, duzu a ɛbanwu ye a?\n3 Mekɛ mɔɔ ɛlɛsukoa Baebolo ne la, ɛbanwu kɛ Nyamenle kpondɛ kɛ ɛyɛ ɔ gɔnwo. Mekɛ mɔɔ ɛlɛsukoa ɔ nwo ninyɛne dɔɔnwo la, ɛ nee ye agɔnwolɛvalɛ ne anu bamia.\n4. Duzu a ɛ nye die nwo wɔ Baebolo ne anwo a?\n4 Bɛhile Baebolo ne amuala anzɛɛ ye foa bie abo bɛhɔ aneɛ mɔɔ bo 3,000 la anu yɛɛ bɛpelente ye mgbe mgbe dɔɔnwo. Saa ɛkyɛ menli mɔɔ wɔ ewiade la anu 100 a, bɛ nuhua mɔɔ bo 90 la lɛ Baebolo wɔ bɛ aneɛ nu. Eza dapɛne biala, menli mɔɔ bo mgbe ko la asa ka Baebolo ne bie! Nɔhalɛ nu, buluku gyɛne biala nee Baebolo ne ɛnzɛ.\n5. Duzu ati a yɛkola yɛka kɛ Baebolo ne “vi Nyamenle sunsum nu” a?\n5 Baebolo ne “vi Nyamenle sunsum nu.” (Kenga 2 Timote 3:16.) Wɔannea a bie mɔ baha kɛ, ‘Menli a hɛlɛle Baebolo ne a, ɔti kɛmɔti a bɛse ɔvi Nyamenle ɛkɛ ɛ?’ Baebolo ne bua kɛ: “Sunsum nwuanzanwuanza ne a hanle menli [anzɛɛ, hilele bɛ adenle] maanle bɛhanle mɔɔ vi Nyamenle ɛkɛ ne la a.” (2 Pita 1:21) Ɔle kɛ gyimamenle bie mɔɔ ɔse ye kɛlɛhɛlɛvolɛ ne ɛhɛlɛ ye kɛlata ɛmaa ye la. Ɔti kɛlata ne le nwane ɛdeɛ? Gyimamenle ne kɛlata ɔ, tɛ kɛlɛhɛlɛvolɛ ne ɛdeɛ ɔ. Zɔhane ala a Baebolo ne le Nyamenle ɛdeɛ a, na tɛ menli mɔɔ ɔmaanle bɛhɛlɛle la ɔ. Nyamenle hilele bɛ adenle maanle bɛhɛlɛle ye nzuzulɛ. Amgba Baebolo ne le “Nyamenle edwɛkɛ.”—1 Tɛsalonaekama 2:13; nea Awieleɛdwɛkɛ 2.\nBɛyɛ Ngɛlɛlera Nwuanzanwuanza—Ewiade Fofolɛ Ngilebɛbo ne wɔ aneɛ dɔɔnwo anu\nBAEBOLO NE ANU EDWƐKƐ LE PƐPƐƐPƐ\n6, 7. Duzu ati a yɛbahola yɛaha kɛ Baebolo ne anu edwɛkɛ ne le ko ɛ?\n6 Bɛvale ɛvolɛ mɔɔ bo 1,600 la a bɛhɛlɛle Baebolo ne a. Asolo mekɛ mɔɔ menli mɔɔ hɛlɛle la anu biala dɛnlanle aze a. Ɛnee bie mɔ ze nwoma kpalɛ yɛɛ bie mɔ noko ɛnle zɔ. Kɛ neazo la, ɛnee ko le dɔketa. Ɛnee bie mɔ noko le ɛyazovoma, fɛlɛkyevoma, mboaneneavolɛma, ngapezoma, ndɛnebuavolɛma yɛɛ arelemgbunli. Ɔwɔ nuhua kɛ menli ngakyile a hɛlɛle Baebolo ne a, noko nuhua edwɛkɛ ne amuala le ko. Bɛnga edwɛkɛ ko wɔ tile ko anu na bɛaha ye ngakyile wɔ tile fofolɛ nu. *\n7 Baebolo ne anu buluku mɔɔ limoa la maa yɛnwu kɛzi ewiade ye anu ngyegyelɛ bɔle ɔ bo la, yɛɛ buluku mɔɔ li awieleɛ la ka kɛzi Nyamenle bali zɔhane ngyegyelɛ ne mɔ anwo gyima na yeamaa azɛlɛ ye ayɛ paladaese la anwo edwɛkɛ. Baebolo ne ka ninyɛne mɔɔ sisile alesama ɛbɛlabɔlɛ nu ɛvolɛ apenle dɔɔnwo la anwo edwɛkɛ, na ɔmaa yɛnwu kɛ Nyamenle di ye bodane nwo gyima dahuu.\n8. Maa neazo mɔɔ kile kɛ abɔdeɛ nwo nrɛlɛbɛ nwo edwɛkɛ mɔɔ wɔ Baebolo ne anu la le nɔhalɛ la.\n8 Baebolo ne ɛnle abɔdeɛ nwo nrɛlɛbɛ buluku anzɛɛ buluku mɔɔ bɛsukoa ye wɔ sukulu a, noko abɔdeɛ nwo nrɛlɛbɛ nwo edwɛkɛ mɔɔ ɔka la le nɔhalɛ. Zɔhane ala a yɛ nye la kɛ buluku mɔɔ vi Nyamenle ɛkɛ la bayɛ a. Kɛ neazo la, Nyamenle adehilelɛ mɔɔ fale kɛzi Yizilayɛma bahola azi ewule bie adenle na yeansalo la anwo edwɛkɛ wɔ Lɛvitikɔso buluku ne anu. Bɛhɛlɛle edwɛkɛ ɛhye la, ɔhyɛle kpalɛ na menli anwu kɛ ngɛkɛba bie mɔ wɔ ɛkɛ mɔɔ bɛmaa yɛ ewule a. Eza Baebolo ne kilehile nu wienyi kɛ azɛlɛ ne henda mɔɔ debie biala ɛnlɛ nu a. (Dwobu 26:7) Na mekɛ mɔɔ ɛnee menli dɔɔnwo die di kɛ azɛlɛ ne le ɛdɛbaa la, Baebolo ne hanle kɛ ɔle kutukpunli.—Ayezaya 40:22.\n9. Duzu a nɔhalɛ mɔɔ Baebolo kɛlɛvoma hanle la maa yɛnwu ye wɔ Baebolo ne anwo a?\n9 Saa Baebolo ne ka tetedwɛkɛ nwo edwɛkɛ a, ɔka ye nɔhalɛ fɔɔnwo. Noko tetedwɛkɛ mbuluku dɔɔnwo anu edwɛkɛ ɛnle nɔhalɛ ɔluakɛ menli mɔɔ kɛlɛ la ɛnga nɔhalɛ. Kɛ neazo la, saa bɛ maanle ne kɔ konle na bɛanli konim a, bɛnga nwolɛ edwɛkɛ. Noko Baebolo kɛlɛvoma ne hanle nɔhalɛ wɔ mekɛ mɔɔ Yizilayɛma anli konim bɔbɔ la. Eza bɛhɛlɛle nvonleɛ mɔɔ bɛdabɛ mumua ne bɛyɛle la. Kɛ neazo la, Mosisi hɛlɛle ye wɔ Nɔmbɛse buluku ne anu kɛ ɔyɛle nvonleɛ kpole bie na Nyamenle deanle ye wɔ nwolɛ. (Nɔmbɛse 20:2-12) Nɔhalɛ mɔɔ Baebolo kɛlɛvoma hanle la kile kɛ Baebolo ne vi Nyamenle ɛkɛ. Ɛhye kile kɛ yɛbahola yɛalie Baebolo ne yeali.\nBULUKU MƆƆ FOLƐDULƐ KPALƐ WƆ NU\n10. Duzu ati a Baebolo ne anu folɛdulɛ boa yɛ ɛnɛ a?\n10 Baebolo ne “vi Nyamenle sunsum nu, na ɔle kpalɛ ɔmaa ngilehilelɛ, bɛ nyunlu ɛhwilɛ, ninyɛne ɛdenrɛdenrɛlɛ.” (2 Timote 3:16) Nɔhalɛ nu, Baebolo ne anu folɛdulɛ boa yɛ ɛnɛ. Gyihova ze kɛzi ɔbɔle yɛ a, ɔti ɔte kɛzi yɛdwenle yɛɛ kɛzi yɛte nganeɛ la abo. Ɔze yɛ ɔtɛla kɛzi yɛdayɛ mumua ne yɛze yɛ nwo la yɛɛ ɔkpondɛ kɛ yɛ nye die. Ɔze mɔɔ le kpalɛ maa yɛ nee mɔɔ ɛnle kpalɛ ɛmmaa yɛ la.\n11, 12. (a) Folɛ kpalɛ boni a Gyisɛse dule wɔ Mateyu tile 5 kɔdwu 7 a? (b) Duzu bieko a yɛbahola yɛazukoa yɛavi Baebolo ne anu a?\n11 Yɛkenga folɛ kpalɛ mɔɔ Gyisɛse dule mɔɔ fale kɛ ɔkɛyɛ na yɛ nye alie, kɛzi ɔwɔ kɛ yɛ nee awie mɔ tɛnla, kɛzi ɔwɔ kɛ yɛyɛ asɔne nee kɛzi ɔwɔ kɛ yɛbu ezukoa la anwo edwɛkɛ wɔ Mateyu tile 5 kɔdwu 7. Ɔnva nwo kɛ ɔvale folɛdulɛ ɛhye ɔmaanle la ɛvolɛ kɛyɛ 2,000 ɛpɛ nu la, tumi tɛbɔ nu yɛɛ ɔboa yɛ ɛnɛ.\n12 Eza Gyihova kilehile yɛ ngyinlazo mɔɔ boa yɛ maa yɛ abusua asetɛnla yɛ kpalɛ, yɛyɛ gyimayɛvoma kpalɛ na yɛ nee awie mɔ tɛnla anzodwolɛ nu la wɔ Baebolo ne anu. Baebolo ngyinlazo boa yɛ dahuu ɔnva nwo menli holɛ ko mɔɔ yɛde, ɛleka mɔɔ yɛwɔ anzɛɛ ngyegyelɛ mɔɔ yɛlɛyia la.—Kenga Ayezaya 48:17; nea Awieleɛdwɛkɛ 3.\nƐBAHOLA WƆALIE BAEBOLO NGAPEZO WƆALI\nBaebolo kɛlɛvolɛ Ayezaya hanle dole ɛkɛ ne kɛ bɛbazɛkye Babelɔn\n13. Edwɛkɛ boni a Ayezaya hanle kɛ ɔbado suakpole Babelɔn a?\n13 Baebolo ne anu ngapezo dɔɔnwo ɛra nu dɛba. Kɛ neazo la, Ayezaya hanle dole ɛkɛ ne kɛ bɛbazɛkye Babelɔn. (Ayezaya 13:19) Ɔhilele adenle fɔɔnwo mɔɔ bɛbalua zo bɛazɛkye suakpole ne la. Ɛnee suakpole ne lɛ nlenkɛ mgbole yɛɛ azule la nwolɛ mɔɔ bɔ nwolɛ bane a. Noko Ayezaya hanle kɛ azule ne basesa yɛɛ bɛbabuke ye nlenkɛ ne mɔ bɛagua nwolɛ. Menli mɔɔ bava sua ne la bahɔ sua ne azo mɔɔ bɛnrɛho a. Ayezaya hanle dole ɛkɛ ne bɔbɔ kɛ nrenyia bie mɔɔ bɛfɛlɛ ye Saelɛse la a bazɛkye Babelɔn a.—Kenga Ayezaya 44:27–45:2; nea Awieleɛdwɛkɛ 4.\n14, 15. Kɛzi Ayezaya ngapezo ne rale nu ɛ?\n14 Bɛhɛlɛle ngapezo ne la, ye ɛvolɛ ɛya nwiɔ anzi, sogyama bie rale Babelɔn anwo zo. Nwane a ɛnee li bɛ nyunlu a? Kɛ mɔɔ ngapezo ne hanle ala la, ɛnee Saelɛse, Pɛhyea belemgbunli ne, a li bɛ nyunlu a. Ɛnee debie biala kile kɛ mekɛ ɛdwu kɛ ngapezo ne mɔɔ ɛha la ba nu.\n15 Nɔe ne mɔɔ Saelɛse rale bɛ nwo zo la, ɛnee Babelɔnoma ɛlɛto ɛkponle. Ɛnee bɛsuzu kɛ bɛlɛ banebɔlɛ ɔlua bɛ bane ndendenle ne nee azule ne ati. Saelɛse nee ye sogyama ne noko yele gota kpole wɔ bane ne anzi maanle azule ne zenle vale nu. Azule ne sesanle mɔɔ ɛnee Pɛhyea sogyama kola wudwu pɛ a. Noko kɛ ɔkɛyɛ na sogyama ne avo Babelɔn bane ne ɛ? Kɛ mɔɔ ngapezo ne hanle la, bɛgyakyile suakpole ne nlenkɛ ne mɔ bɛguale nwolɛ, yemɔti sogyama ne vale sua ne mɔɔ bɛango a.\n16. (a) Duzu edwɛkɛ a Ayezaya hanle ye wɔ Babelɔn anwo a? (b) Kɛzi yɛkola yɛnwu kɛ Ayezaya ngapezo ne rale nu ɛ?\n16 Ayezaya hanle dole ɛkɛ ne kɛ awie ɛnrɛdɛnla Babelɔn azo bieko. Ɔhɛlɛle kɛ: “Awie ɛnrɛdɛnla zolɛ bieko, yɛɛ ɔnrɛyɛ ɛleka mɔɔ bɛbadɛnla wɔ awolɛndoazo kɔsɔɔti anu.” (Ayezaya 13:20) Asoo ɔrale nu zɔ? Saa ɛkɔ Iraq suakpole Baghdad nyiakɛ a, ɛbanwu ɛleka mɔɔ ɛnee Babelɔn wɔ mɔɔ yeyɛ suadu la, ɔvi Baghdad mɔɔ kɔ ɛkɛ la bayɛ mayɛlɛ 50. Ɛnɛ bɔbɔ, awie biala ɛnde ɛkɛ. Gyihova vale “ɛzɛkyelɛ sane” kpoanle Babelɔn hɔguale.—Ayezaya 14:22, 23. *\nBabelɔn mɔɔ ɛyɛ suadu la\n17. Duzu ati a yɛbahola yɛalie Nyamenle ɛwɔkɛ kɔsɔɔti yɛali a?\n17 Kɛmɔ Baebolo ngapezo dɔɔnwo ɛra nu la ati, yɛbahola yɛalie mɔɔ Baebolo ne ka fale kenle bie anwo la yɛali. Yɛbahola yɛanyia anwodozo bɔkɔɔ kɛ Gyihova bali ɛwɔkɛ mɔɔ yebɔ kɛ ɔbayɛ azɛlɛ ye paladaese la azo. (Kenga Nɔmbɛse 23:19.) Nɔhalɛ nu, yɛlɛ anyelazo kɛ yɛbanyia “dahuu ngoane ne mɔɔ Nyamenle mɔɔ ɔngola ɔmbɔ adalɛ la vale bɔle ɛwɔkɛ mekɛ tendenle la.”—Taetɛse 1:2. *\nBAEBOLO NE BAHOLA AHAKYI WƆ ƐBƐLABƆLƐ\n18. Duzu a Pɔɔlo hanle ye wɔ “Nyamenle Edwɛkɛ” ne anwo a?\n18 Yɛnwu kɛ buluku gyɛne biala nee Baebolo ne ɛnzɛ. Nuhua edwɛkɛ ne le ko yɛɛ saa ɔka abɔdeɛ nwo nrɛlɛbɛ anzɛɛ tetedwɛkɛ nwo edwɛkɛ a, ɔle nɔhalɛ. Ɔtu yɛ folɛ kpalɛ yɛɛ nuhua ngapezo dɔɔnwo ɛra nu dɛbadɛba. Noko Baebolo ne yɛ mɔɔ tɛla zɔ a. Ɛzoanvolɛ Pɔɔlo hɛlɛle kɛ: “Nyamenle edwɛkɛ ne de ngoane nu yɛɛ tumi wɔ nu.” Duzu a ɛhye kile a?—Kenga Hibuluma 4:12.\n19, 20. (a) Kɛzi Baebolo ne bahola aboa wɔ yeamaa wɔanwu kɛzi ɛde la ɛ? (b) Kɛ ɔkɛyɛ na wɔahile Baebolo ne mɔɔ bɛva bɛhyɛ yɛ la anwo anyezɔlɛ ɛ?\n19 Baebolo ne bahola ahakyi wɔ ɛbɛlabɔlɛ. Ɔbahola yeaboa wɔ yeamaa wɔanwu kɛzi ɛdawɔ mumua ne ɛde la. Ɔbahola yeaboa wɔ yeamaa wɔade kɛzi ɛdwenle nee kɛzi ɛte nganeɛ la abo kpalɛ. Kɛ neazo la, bie a yɛdwenle kɛ yɛkulo Nyamenle. Noko amaa yɛahile kɛ yɛkulo ye la, ɔwɔ kɛ yɛdi mɔɔ Baebolo ne ka la azo.\n20 Baebolo ne vi Nyamenle ɛkɛ amgba. Ɔkulo kɛ ɛkenga, ɛsukoa na ɛ nye die nwo. Kile ahyɛlɛdeɛ ɛhye anwo anyezɔlɛ na sukoa ye dahuu. Na ɔbamaa wɔade bodane mɔɔ Nyamenle lɛ maa alesama la abo. Yɛbazukoa bodane ɛhye anwo ninyɛne dɔɔnwo wɔ tile bieko anu.\n^ ɛden. 6 Bie mɔ se Baebolo ne anu edwɛkɛ ɛnle ko, noko ɔnle nɔhalɛ. Nea The Bible—God’s Word or Man’s? buluku ne mɔɔ Gyihova Alasevolɛ ɛyɛ la tile 7.\n^ ɛden. 16 Saa ɛkulo kɛ ɛsukoa Baebolo ngapezo nwo edwɛkɛ dɔɔnwo a, ɛbahola wɔagenga A Book for All People brohyua ne mɔɔ Gyihova Alasevolɛ ɛyɛ la mukelɛ 27-29.\n^ ɛden. 17 Babelɔn ɛzɛkyelɛ ne le Baebolo ngapezo mɔɔ ɛra nu la anu kokye ala. Ɛbahola wɔanwu ngapezo mɔɔ fale Gyisɛse Kelaese anwo la wɔ Awieleɛdwɛkɛ 5 anu.\nNƆHALƐ 1: BAEBOLO NE VI NYAMENLE ƐKƐ\n“Ngɛlɛlera ne amuala vi Nyamenle sunsum nu.”—2 Timote 3:16\nKɛzi Baebolo ne le ngakyile fi buluku gyɛne biala anwo ɛ?\nBɛhile Baebolo ne amuala anzɛɛ ye foa bie abo bɛhɔ aneɛ mɔɔ bo 3,000 la anu, yɛɛ bɛpelente mgbe mgbe dɔɔnwo.\nƆka edwɛkɛ mɔɔ yɛnrɛde ye wɔ ɛleka biala la ɔkile yɛ.\n1 Tɛsalonaekama 2:13\nBaebolo ne le Nyamenle ɛdeɛ.\nNyamenle hilele menli adenle maanle bɛhɛlɛle ye nzuzulɛ.\nNƆHALƐ 2: BAEBOLO NE LE NGAPEZO BULUKU\n‘Nyamenle ɛngola ɛmbɔ adalɛ.’—Taetɛse 1:2\nDuzu ati a ɛbahola wɔalie Baebolo ne wɔali a?\nBaebolo ne hanle kɛzi bɛbazɛkye Babelɔn la anwo edwɛkɛ dole ɛkɛ wɔ ɛvolɛ ɛya dɔɔnwo anu kolaa na yeazi.\nBaebolo ngapezo ne mɔ ɛlɛba nu ɛnɛ.\nYɛbahola yɛalie mɔɔ Baebolo ne ka ye wɔ kenle bie anwo la yɛali.\nNƆHALƐ 3: BƐHƐLƐLE BAEBOLO NE KƐ ƆBOA WƆ\n“Medame Gyihova a mele wɔ Nyamenle a, Ahenle mɔɔ kilehile wɔ ɔmaa ɔwie wɔ boɛ” la.—Ayezaya 48:17\nDuzu a wɔzukoa wɔ Baebolo ne anwo a?\nDwobu 26:7; Ayezaya 40:22\nAbɔdeɛ nwo nrɛlɛbɛ nwo edwɛkɛ mɔɔ Baebolo ne ka la le nɔhalɛ.\nMenli mɔɔ hɛlɛle Baebolo ne la lile nɔhalɛ.\nGyisɛse dule yɛ folɛ wɔ kɛzi yɛ nye balie, kɛzi ɔwɔ kɛ yɛ nee menli tɛnla anzodwolɛ nu, kɛzi ɔwɔ kɛ yɛyɛ asɔne nee kɛzi ɔwɔ kɛ yɛbu ezukoa la anwo.\nNƆHALƐ 4: BAEBOLO NE BAHOLA AHAKYI WƆ ƐBƐLABƆLƐ\n“Nyamenle edwɛkɛ ne de ngoane nu yɛɛ tumi wɔ nu.”—Hibuluma 4:12\nDuzu a Nyamenle Edwɛkɛ ne bahola ayɛ amaa wɔ a?\nƆkola ɔboa wɔ ɔmaa ɛte Nyamenle bodane ne abo.\nƆkola ɔboa wɔ ɔmaa ɛnwu sonla holɛ mɔɔ ɛde la.\nƆkola ɔboa wɔ ɔmaa ɛnwu mɔɔ Nyamenle kpondɛ kɛ ɛyɛ la.\nNyamenle kulo kɛ ɛkenga Baebolo ne, ɛsukoa na ɛ nye die nwolɛ.\nFa nwa awie Fa nwa awie Baebolo Ne Le Buluku Mɔɔ Vi Nyamenle Ɛkɛ\nbhs tile 2 m. 19-28